Chorvátska politička Buričová sa ujala vedenia Rady Európy

Po desiatich rokoch vystriedala Nóra Thorbjörna Jaglanda.

ŠTRASBURG. Chorvátska politička Marija Pejčinovičová Buričová sa ujala v stredu funkcie generálnej tajomníčky Rady Európy (RE). Vystriedala Nóra Thorbjörna Jaglanda, ktorý stál na čele organizácie od 1. októbra 2009. Pejčinovičová Buričová je druhou ženou na čele Rady Európy v jej 70-ročnej histórii a prvou osobou zo strednej a juhovýchodnej Európy, ktorá túto pozíciu zastáva, informovala agentúra HINA. "Počas môjho päťročného funkčného obdobia by som chcela pracovať na zvyšovaní informovanosti o tom, prečo potrebujeme túto paneurópsku organizáciu," uviedla Pejčinovičová Buričová po tom, čo si vo francúzskom Štrasburgu prevzala úrad. Podľa nej Rada Európy prechádza ťažkým obdobím, ktoré sa vyznačuje xenofóbiou a diskrimináciou, proti čomu treba bojovať. Za jednu zo svojich priorít označila posilnenie dialógu medzi členskými štátmi Rady Európy a orgánmi tejto organizácie sídliacej v Štrasburgu. Sľúbila, že bude pracovať aj na zviditeľňovaní organizácie v časoch nových technológií. Parlamentné zhromaždenie Rady Európy (PZ RE) zvolilo Buričovú - bývalú chorvátsku ministerku zahraničných vecí a európskych záležitostí - za novú generálnu tajomníčku Rady Európy v júni. V tajnom hlasovaní jej dalo svoj hlas 159 členov PZ RE. V súboji o post porazila belgického ministra zahraničných vecí Didiera Reyndersa, ktorý dostal 105 hlasov. Celkovo bolo odovzdaných 264 hlasov. PZ RE sa skladá z 324 zástupcov národných parlamentov 47 členských štátov. Chorvátsko sa stalo členom Rady Európy v roku 1996. Rada Európy bola založená v roku 1949 ako medzinárodná organizácia, ktorej cieľom je presadzovanie ľudských práv, demokracie a princípov právneho štátu v Európe, dodala HINA.


Štartuje Cirkul'art, po novom bude trvať mesiac

Medzinárodnú prehliadku kreatívnych produkcií otvorí šou lietajúcich akrobatov.

BRATISLAVA. V Bratislave sa v piatok večer začne festival nového cirkusu Cirkul'art. Medzinárodnú prehliadku kreatívnych a žánrovo pestrých umeleckých produkcií so zameraním na tanečné, divadelné umenie a súčasný cirkus otvorí šou lietajúcich akrobatov Cirque du Platzak na námestí pri Eurovei. Vstup na predstavenie so začiatkom o 20.00 je voľný. "Na rozdiel od predošlých ročníkov bude tohtoročný Cirkul'art trvať celý mesiac a väčšina predstavení sa odohrá v bratislavských divadlách," TASR informovala za organizátorov festivalu a jeho partnerov Alena Walterová. Do projektu sa zapojili divadlá Aréna, Astorka, Nová scéna i Mestské divadlo P. O. Hviezdoslava. Súčasné cirkusové umenie si môžu jeho priaznivci pozrieť aj na námestí pri obchodnom centre na ľavom brehu Dunaja či v Starej tržnici. Práve tam sa 10. a 11. mája predstaví nový cirkus Younák zo Slovenska s "netradičnou fúziou divadla, cirkusu a folklóru". Divákom predvedú junácku pasovačku, akrobaciu a pohybové divadlo s prvkami commedie dell'arte. Nebude chýbať živá ženská kapela a príbeh voľne inšpirovaný obdobím 300-ročnej legendy o slávnom zbojníkovi, jeho družine a bláznivej dedinke Jánošikovo. "Kreatívne spojenie nového a starého slovenského sveta. Folklór tak trochu postavený na hlavu. Všetko naživo," avizujú protagonisti predstavenia v réžii Adriána Schvarzsteina. Pod dramaturgiu sa podpísal Juraj Bielik, autormi hudby sú Pavol Hubinák a Pavol Bartovič. Kostýmy navrhla Dana Kleinert a scénografiu Peter Janků. Stanislav Marišler sa postaral o choreografiu. Cirkul'art, ktorého ambasádorkou a tvárou je tento rok herečka Petra Polnišová, vyvrcholí víkendom pouličných predstavení z celého sveta pre rodiny a deti od 2. do 4. júna na nádvorí Starej radnice.


Čínske devízové rezervy klesli v januári na takmer 6-ročné minimum

No aj napriek tomu sú čínske devízové rezervy naďalej najvyššie na svete.

PEKING. Devízové rezervy Číny klesli na začiatku roka na takmer 6-ročné minimum. Dôvodom je odlev kapitálu, ktorý sa vláde nedarí zastaviť, napriek sprísneniu kapitálových kontrol. Devízové rezervy v Číne klesli v januári o 12,3 miliardy USD na 2,998 bilióna USD (2,80 bilióna eur). To je najnižšia hodnota od februára 2011. Prvýkrát za takmer šesť rokov sa zároveň dostali pod psychologickú úroveň 3 bilióny USD. Od svojho maxima 3,99 bilióna USD v júni 2014 zaznamenali pokles už o 992 miliárd USD. Aj napriek tomu sú ale čínske devízové rezervy naďalej najvyššie na svete a aj v porovnaní s decembrom bol januárový pokles podstatne miernejší. V decembri klesli devízové rezervy o 41 miliárd USD. Ekonómovia však očakávali nižší pokles, len o 10,5 miliardy USD.


Vo viacerých okresoch platí výstraha pred snehovými jazykmi a závejmi

Varovanie platí od 20. hodiny do pondelňajšieho popoludnia.

BRATISLAVA. Výstrahu prvého stupňa pred snehovými jazykmi a závejmi vydal Slovenský hydrometeorologický ústav (SHMÚ) pre viaceré okresy severného a stredného Slovenska. Varovanie platí od 20. hodiny až do pondelňajšieho (20.11.) popoludnia. Výstraha sa týka okresov Púchov, Považská Bystrica, Bytča, Kysucké Nové Mesto, Čadca, Žilina, Martin, Turčianske Teplice, Banská Bystrica, Ružomberok, Dolný Kubín, Námestovo, Tvrdošín, Liptovský Mikuláš, Brezno, Poprad a Kežmarok. SHMÚ tu ojedinele očakáva tvorbu snehových jazykov, ktoré predstavujú potenciálne nebezpečenstvo pre dopravné aktivity. "Výskyt snehových jazykov je v danej ročnej dobe a oblasti bežný, ale môže spôsobiť škody menšieho rozsahu," upozornil ústav.


Dosiahol míľnik, no proti Columbusu Hossa nenastúpi

V prvom útoku nahradí Mariána Hossu ďalší slovenský útočník Richard Pánik.

CHICAGO. Slovenský hokejista Marián Hossa vynechá piatkový zápas jeho Chicaga v zámorskej NHL proti Columbusu Blue Jackets. Informoval o tom portál cbssports.com. Tridsaťsedemročný krídelník strelil v noci na stredu svoj jubilejný 500. gól v základnej časti NHL, významný kariérny míľnik dosiahol v domácom dueli s Philadelphiou. V ňom jedným presným zásahom pomohol k výhre Chicaga 7:4. Zápas ale nedohral po tom, čo ho v tretej tretine zasiahol puk pri blokovaní strely. Hossa vo štvrtok s tímom ani netrénoval. V prvej formácii ho na krídle nahradí krajan Richard Pánik. Stále tiež zostáva otázny Hossov štart v sobotňajšom zápase s Torontom.


Polícia vedela, že Vadala má blízko k mafii, potvrdila kontrola

Prípad má na stole inšpekčná služba ministerstva vnútra.

RÍM, BRATISLAVA. Polícia na Slovensku už v roku 2013 vedela o tom, že taliansky podnikateľ Antonino Vadala založil na Slovensku ndrinu, bunku kalábrijskej mafie ndrangehty. Takéto informácie priniesla v apríli tohto roku talianska verejnoprávna televízia RAI uno. Teraz sa ukázalo, že informácie talianskych médií boli správne. Polícia na Slovensku skutočne vedela, že Vadala mal napojenie na taliansku mafiu. Skončila sa kontrola, ktorú v apríli tohto roka nariadil policajný prezident Milan Lučanský. Bolo to preto, že jeho predchodca Tibor Gašpar tvrdil, že polícia takéto informácie nemá. Informácie priniesla televízia Markíza. "Odbor kontroly kontrolu ukončil so záverom, že okrem administratívnych pochybení mohlo dôjsť aj ku spáchaniu trestného činu," povedal pre televíziu hovorca policajného prezídia Michal Slivka. O aký trestný čin, nie je nateraz známe. Preto nie je známe, aj aký trest potenciálnym páchateľom hrozí. Polícia totiž podľa Markízy nemôže poskytovať žiadne bližšie informácie. Odbor kontroly kontrolu ukončil so záverom, že okrem administratívnych pochybení mohlo dôjsť aj ku spáchaniu trestného činu. "Preverované informácie podliehajú stupňu utajenia," dodal Slivka. Isté však je, že výsledky kontroly má na stole inšpekčná služba a zrejme začne aj trestné stíhanie voči niektorým osobám. Gašpara z klamstva usvedčila už správa Europolu z 9. marca 2018. Bolo to len niekoľko dní po vražde novinára Jána Kuciaka. "Už 2. augusta 2013 slovenská polícia mala za to, že Vadala mal založiť na území Slovenska ndrinu," písalo sa v správe organizácie. Gašpar však podľa talianskej televízie len niekoľko dní pred tým tvrdil, že tieto informácie slovenská polícia nemá. Talianska organizácia na boj proti mafii DIA (Direzione investigativa antimafia, podobná ako NAKA na Slovensku) vedie Vadalu ako človeka blízkeho kalábrijskej mafii 'Ndrangheta. Svedčí o tom komunikácia medzi slovenskou ambasádou v Ríme a DIA počas roku 2013. Od 18. marca do 21. novembra 2013 si spolu vymenili štyri listy. Denník SME o nej písal minulý rok v marci. Z niekoľkomesačnej komunikácie medzi slovenskom ambasádou a talianskou protimafiánskou organizáciou vyplýva, že Vadala by mal mať vzťah k iónskej časti 'Ndranghety. Ide o jedno z troch hlavných teritórií kalábrijskej mafie, ktoré sa nachádza na pobreží Iónskeho mora - teda východnom pobreží juhotalianskeho regiónu Kalábria. DIA v poslednom liste slovenskému veľvyslanectvu z novembra 2013 uvádza, že pri svojich návštevách Bova Marina na juhu Kalábrie sa Vadala stretával s ľuďmi blízkymi 'Ndranghete. Pripája aj ich zoznam s trestnou činnosťou.


Španielski socialisti dostali poverenie na zostavenie vlády

Socialisti v apríli vyhrali parlamentné voľby, v parlamente však nemajú väčšinu.

MADRID. Vytvorením novej španielskej vlády bol vo štvrtok poverený úradujúci premiér Pedro Sánchez, informovala agentúra AP. Predchádzalo tomu séria rokovaní, ktoré kráľ Filip VI. viedol od stredy s lídrami parlamentných strán. Sánchezovi socialisti (PSOE) v apríli vyhrali parlamentné voľby, ale v parlamente nemajú väčšinu, keďže získali 123 z celkovo 350 poslaneckých mandátov. Vo veľmi roztrieštenom parlamente, do ktorého sa dostalo až 17 politických strán, tak socialisti budú potrebovať podporu iných zoskupení. Konzervatívna Ľudová strana (PP), stredopravicoví Občania (Ciudadanos) a krajne pravicová strana Vox, už deklarovali, že sú v opozícii. Krajne ľavicová koalícia Zjednotení môžeme (Unidas Podemos), ktorá má v parlamente 42 poslancov, už medzičasom deklarovala svoju ochotu podporiť Sáncheza v tradičnom hlasovaní o vyslovení dôvery predsedovi vlády. Výmenou za to však koalícia chce vstúpiť do vlády. Socialisti však tomuto modelu nie sú naklonení - radšej by vládli ako menšinová vláda s tým, že iné strany by žiadali o podporu ad hoc. Sánchez sa podľa AP bude snažiť získať na svoju stranu menšie regionálne politické strany, ale zrejme sa vyhne rokovaniam s katalánskymi a baskickými separatistami, pretože by to mohlo viesť k obvineniam, že takto ohrozuje jednotu Španielska. Vzťahy medzi socialistami a separatistami sú napäté, odkedy sa vo februári začal súdny proces s 12 katalánskymi politikmi vo veci vyhlásenia nezávislosti tohto regiónu od zvyšku Španielska. Dátum hlasovania o predsedovi španielskej vlády zatiaľ nie je stanovený, ale podľa parlamentných zdrojov by k nemu malo dôjsť začiatkom júla. Aby sa 47-ročný Sánchez stal premiérom aj na druhé funkčné obdobie, bude musieť v hlasovaní o vyslovení dôvery získať absolútnu väčšinu - 176 - poslaneckých hlasov. Ak sa mu to nepodarí, uskutoční sa dva dni nato druhé kolo hlasovania, v ktorom mu stačí jednoduchá väčšina hlasov.


Nemecký prezident ocenil Čaputovej zvolenie, je nádejou pre demokraciu

Steinmeier a Čaputová

Čaputová a Merkelová

Komentár Kepplovej

Fotogaléria

Prezidentka sa nachádza na návšteve Nemecka.

BERLÍN. Slovensko a Nemecko sú si podľa nemeckého prezidenta Franka-Waltera Steinmeiera najbližšie za posledné desaťročia. Vyhlásil to po stredajšom stretnutí so slovenskou prezidentkou Zuzanou Čaputovou v Berlíne. Ocenil jej zvolenie do úradu. Považuje ho za dôkaz toho, že nádeje spred 30 rokov, keď padol Berlínsky múr, sú stále živé. "Naše krajiny majú veľa zhodného," konštatovala Čaputová. Spájajú ich podľa nej hodnoty aj vízia silnej a spoločnej Európskej únie. Obaja sa tiež zhodli, že neriadený brexit bude problémom nielen pre Veľkú Britániu, ale aj samotnú Európsku úniu. Čaputová pozvala nemeckého prezidenta na návštevu Slovenska. Zároveň potvrdila, že sa 9. novembra zúčastní v Berlíne na oslavách 30. výročia pádu Berlínskeho múru. Slovenská prezidentka si následne v Berlíne uctila ľudí, ktorí prišli o život pri pokuse prekonať Berlínsky múr. Pripomína, že život v slobodnom a demokratickom štáte nie je samozrejmosťou, ale vzácnou hodnotou, ktorá bola vykúpená nemalými obeťami. Hlava štátu spomenula aj okupáciu Československa. Spoločnosť by si podľa jej slov mala uchovávať túžbu po slobode a spravodlivosti. "V tento deň a na tomto mieste si viac ako inokedy uvedomujeme, že život v slobodnom a demokratickom štáte nie je samozrejmosťou, ale vzácnou hodnotou, ktorá bola vykúpená nemalými obeťami. Uchovávajme si preto v našej spoločnosti túžbu po slobode a spravodlivosti. Čím bude naša túžba a naša viera silnejšia, tým budeme my, ako krajina, ako spoločnosť, ako jednotlivci, odolnejší pred každým pokusom o jej ohrozenie a spochybnenie," povedala Čaputová pri pamätníku. Pripomenula, že Berlínsky múr bez opýtania určil, kto bude žiť v slobode a demokracii a kto pod ťarchou totality a útlaku. Jeho zvyšky považuje za smutnú pripomienku studenej vojny a rozdelenia Nemecka. "Od slobodného sveta ľudí vo Východnom Nemecku delil múr, nás vo vtedajšom Československu od neho delila železná opona. Brutalita, s akou obidva naše režimy pristupovali k narušiteľom týchto totalitných symbolov, však bola rovnaká," uviedla Čaputová. Pokračovala, že sovietske tanky a tanky "bratských" armád nesmerovali voči nijakým cudzím záujmom ani voči cudzím ľuďom. "Smerovali voči nám, obyčajným občanom Československa, ktorí vyjadrovali len túžbu po slobode a práve slobodne rozhodovať o svojom živote a o svojom štáte. Tak ako tu, pri Berlínskom múre, aj u nás doma v Bratislave, v Košiciach a v mnohých iných mestách v auguste 1968 zahynuli nevinní ľudia," doplnila prezidentka. Podľa nej sa však po desaťročiach ukázalo, že viera a presvedčenie boli silnejšie ako tanky a odolnejšie ako múr, ktorý stál v Berlíne. "Obidva symboly totality sme nakoniec zhodili," uzavrela. Augustové udalosti si pripomenula už ráno pred odletom do Nemecka položením venca k pamätníku na bratislavskom Námestí SNP. "V tento deň si viac ako inokedy uvedomujeme, že život v slobodnom a demokratickom štáte nie je samozrejmosťou, ale vzácnou hodnotou, ktorá bola vykúpená nemalými obeťami. Budem o tom hovoriť aj dnes pri Berlínskom múre," povedala. Čaputovú čaká ešte poobede rokovanie s nemeckou kancelárkou Angelou Merkelovou. Neskôr sa na slovenskom zastupiteľskom úrade v Berlíne stretne s krajanmi.


Slávnostné jablkové zákusky: Trinásť chutných receptov, ktoré si obľúbite

Aj z jabĺk sa dá pripraviť slávnostný zákusok.

Puding, šľahačka a cesto nesmú v krémeši chýbať. Táto zákusková klasika sa však dá pripraviť aj v jablkovej verzii. Prejsť na recept Jablká a tvaroh sa snúbia v krehkom ceste. Takýto skvelý jablkový zákusok ste možno ešte nejedli. Prejsť na recept Pripomínajú šamrole, no cesto je trochu iné. A plnka vlastne tiež. Ak milujete kombináciu jabĺk a škorice, toto je pre vás to pravé. Prejsť na recept Upečte si jablkový dezert, ktorý skvele vyzerá a navyše je zdravšou verziou klasických koláčov. Neobsahuje múku a ani veľa cukru, keďže jablká sú sladké dostatočne. Prejsť na recept Možno trochu prácnejšia príprava sa určite oplatí. Výsledkom bude neodolateľná chuť jabĺk v kombinácii s tvarohom a kyslou smotanou. Prejsť na recept Tieto rezy ponúkajú presne to, čo hovorí ich názov. A navyše im neodolajú ani milovníci čokolády. Prejsť na recept Táto torta vyzerá nádherne a jej chuť je netradične zaujímavá. S podtónom pohánky, chutným šľahačkovým krémom a osviežením jabĺk mnohých pozitívne prekvapí. Prejsť na recept Ak milujete krémové dezerty, tento je pre vás ako stvorený. Prejsť na recept Kakaový korpus, smotana a šťavnaté jablká spoločne vytvoria doslova luxusné rezy.  Prejsť na recept Nie je krémeš ako krémeš. Variovať ich môžete donekonečna, dokonca aj s jablkami môže byť výsledok zakaždým iný. Prejsť na recept Mak a jablká sú osvedčená dvojica. Je to ľahká tortička, ktorú môžete ozvláštniť aj ganache krémom. Prejsť na recept V piškótovom korpuse môžete časť múky nahradiť orechmi. Inak ide o veľmi jednoduchú a efektnú roládu, ktorá sa pri troche šikovnosti musí podariť každému. Prejsť na recept Na túto roládu síce treba trochu zručnosti, ale výsledok stojí za trochu námahy v kuchyni. V recepte nájdete aj fotopostup. Prejsť na recept Vybrali sme dvadsať overených receptov na jablkové koláče


Streľba na Floride nebola naša chyba, tvrdí americká asociácia držiteľov zbraní

Národná asociácia džiteľov zbraní nepodporuje nijaký zákaz, uviedla hovorkyňa NRA.

WASHINGTON. Americká Národná asociácia držiteľov zbraní (NRA) vyjadrila v nedeľu nesúhlas s opatreniami, ktoré by obmedzovali prístup k zbraniam po nedávnej streľbe na strednej škole na Floride. Masaker si vyžiadal 17 mŕtvych a začali sa množiť výzvy na intenzívnejšiu kontrolu strelných zbraní v USA. "NRA nepodporuje nijaký zákaz," uviedla hovorkyňa NRA Dana Loeschová pre televíziu ABC News. Za masakry, aká sa stala na Floride, nemôže podľa nej NRA. Poznamenala, že došlo k chybám zo strany miestnych bezpečnostných zložiek a ani politici nevyvinuli dostatočnú činnosť. Podľa floridských úradov stál ozbrojený policajt v čase streľby v blízkosti školy, ale nezasiahol, pripomenula spravodajská stanica BBC. Šéf Bieleho domu Donald Trump, ktorého NRA podporovala pred prezidentskými voľbami, minulý týždeň uviedol, že vyzbrojovanie učiteľov by mohlo zabrániť takýmto streľbám v školách. Aj hovorkyňa NRA sa podľa agentúry DPA vyslovila za to, aby sa školy mohli rozhodnúť, či k takejto možnosti siahnu. Trump taktiež navrhol zvýšenie vekového limitu pre nákup určitých typov zbraní z 18 na 21 rokov. Rovnako tak nariadil podľa vlastných slov ministerstvu spravodlivosti, aby vypracovalo predpisy, ktoré zakážu mechanizmus umožňujúci, aby poloautomatická zbraň fungovala ako plnoautomatická. Ide o zariadenie, aké použil vlani v októbri masový vrah Stephen Paddock, keď v meste Las Vegas zastrelil 58 ľudí. Bývalý študent, 19-ročný Nikolas Cruz vyzbrojený plynovou maskou, dymovými granátmi a veľkým množstvom zásobníkov s nábojmi, spustil 14. februára v škole paľbu z poloautomatickej zbrane a zabil 17 ľudí. Masaker je najkrvavejšou streľbou v škole na území USA za posledných päť rokov. Od tejto udalosti študenti prostredníctvom sociálnych médií a televízie, ale aj v uliciach miest vyzývajú na reakciu príslušných úradov. Niektorí z nich apelujú najmä na politikov, ktorí od vplyvnej NRA prijali financie na svoju kampaň.


Ryanair rozsádza rodiny. Sedenie spolu spoplatnil

Za spoločné sedenie zaplatia dospelí dvakrát po dve eurá, pri deťoch je poplatok vyšší.

DUBLIN, BRATISLAVA. Priatelia, ktorí cestujú aerolíniami Ryanair, si po novom budú musieť priplatiť za to, že v lietadle budú sedieť vedľa seba. Spoločnosť, ktorá je dominantným prepravcom na bratislavskom letisku, preto vyvinula špeciálny softvér na rozsádzanie cestujúcich. Aerolínie vyberajú za sedenie vedľa seba dve eurá za sedačku pre dospelého, dvojica teda zaplatí štyri eurá. Pri deťoch je možnosť sedieť vedľa seba spoplatnená sumou štyri eurá na sedačku. „Ak sa vám nechce platiť dve eurá naviac, neplačte,“ reagoval generálny riaditeľ Ryanairu Michael O´Leary v írskom rádiu RTE na kritické otázky poslucháčov. Nový poplatok má podľa neho zvýšiť príjmy spoločnosti. Vyvinutý softvér podľa neho neumožní, aby skupina pasažierov sedela vedľa seba bez toho, aby si priplatili. V rádiu vysvetlil, že algoritmus sa mení podľa toho, ako sa mení dopyt po rezervovaných miestach. Český spravodajský portál idnes.cz pripomenul, že už počas mája a júna sa ľudia sťažovali, že softvér ich po lietadle rozmiestnil tak, že bez poplatku nesedeli vedľa seba. Je pravdepodobné, že najdlhšie bude aplikácia držať neobsadené miesta pri okne, aby zvýšila pravdepodobnosť ich predaja s príplatkom. Naopak, cestujúcich, čo si nechcú priplatiť, usádza skôr do uličky. „Ide o voľbu zákazníka. Keď nechce platiť, neplatí nič extra,“ povedal O´Leary. Aerolínie zároveň oznámili, že od septembra znížia ceny leteniek. Ďalšie znižovanie Ryanair nevylúčil ani na budúci rok. Firma si to môže dovoliť pre klesajúce ceny leteckého paliva a dobré hospodárske výsledky. V prvom štvrťroku spoločnosť zvýšila svoj zisk o 55 percent na 397 miliónov eur. Je to vysoko nad očakávaniami analytikov. Ryanair očakáva, že jeho zisk za celý finančný rok bude 1,4 miliardy eur a celkovo prepraví 131 miliónov ľudí.


Maďarský prezident vymenoval Matolcsyho opäť na čelo centrálnej banky

Matolcsy je niekdajším ministrom Orbánovej vlády.

BUDAPEŠŤ. Na návrh maďarského premiéra Viktora Orbána prezident János Áder vymenoval vo štvrtok v Budapešti za guvernéra Maďarskej národnej banky (MNB) opäť Györgya Matolcsyho, informovala agentúra MTI. Niekdajší minister hospodárstva Orbánovej vlády funkciu šéfa centrálnej banky zastával od 4. marca 2013, nový šesťročný mandát mu začne plynúť takisto s platnosťou od 4. marca. V zmysle zákona o MNB môže jedna osoba zastávať funkciu guvernéra najviac dve funkčné obdobia. Matolcsy tento týždeň na vypočutí pred hospodárskym výborom parlamentu povedal, že v uplynulých šiestich rokoch prispel k mimoriadnemu rastovému ekonomickému obratu krajiny. Dodal, že centrálna banka pod jeho vedením dosiahla cenovú stabilitu, ktorú reprezentuje rámec trojpercentnej inflácie v pásme plus-mínus jedného percentuálneho bodu, a napomohla zrealizovaniu hospodárskej politiky vlády. Znovuvymenovanie Matolcsyho za šéfa MNB podporilo desať členov parlamentného výboru, piati boli proti.


Na pražskom letisku zadržali ukrajinského poslanca, chcel platiť falošnými eurami

PRAHA. Česká polícia zadržala v pondelok v Prahe poslanca ukrajinského parlamentu, ktorý sa na Letisku Václava Havla pokúšal zaplatiť falošnými eurami. Informovala o tom v noci na utorok agentúra Ukrinform. Zadržaným je poslanec za Radikálnu stranu Andrij Lozovoj. Predseda strany Oleh Ľaško na svojej stránke na sociálnej sieti Facebook napísal, že 29-ročného Lozového zadržali pred odletom do Kyjeva, keď na letisku pri platení za darček pre matku predložil falošné eurá. Spresnil, že tieto eurá zamenili v Kyjeve Lozového parlamentní asistenti. Prípadom sa zaoberá aj ukrajinská polícia, ktorá spustila pátranie po "vekslákoch". Ľaško vyjadril nádej, že poslanca Lozového, ktorý sa stal "obeťou podvodníkov s valutami", česká polícia v krátkom čase prepustí. Podľa českého spravodajského portálu iDNES.cz polícia poslanca Lozového prepustila na slobodu po ôsmich hodinách. Lozovoj na Facebooku napísal, že česká polícia ho vyviedla z lietadla "ako vo filme" a prepravila na najbližšiu policajnú stanicu. Po vysvetlení, ktoré policajtom podal, sa údajne ukázalo, že sa ničoho nedopustil, v kauze ho vedú ako poškodeného. Lozovoj sa na Facebooku za svoje prepustenie poďakoval ukrajinskému ministrovi zahraničných vecí Pavlovi Klimkinovi a veľvyslancovi v Prahe Jevhenovi Perebyjnisovi. Podrobnosti o ich prípadnej intervencii poslanec neuviedol, napísal server iDNES.cz.


Facebook obišiel Apple a šíril appku, ktorá mala plný prístup k mobilom

BRATISLAVA. Sociálna sieť Facebook tajne platila ľuďom, aby si do telefónov nainštalovali aplikáciu, ktorá mala prístup k takmer všetkým informáciám v ich zariadeniach. Facebook pritom obchádzal pravidlá, na ktorých sa dohodol so spoločnosťou Apple. Na šírenie testovacej aplikácie používal služby tretích strán a vyžadoval inštaláciu špeciálneho oprávnenia, ktoré nie je určené pre zariadenia zákazníkov. Na zber údajov ako prvý upozornil magazín TechCrunch. Aplikáciu využívali aj tínedžeri od trinásť rokov. Facebook od roku 2016 platil dvadsať amerických dolárov (približne 17,5 eura) používateľom vo veku trinásť až tridsaťpäť rokov, aby si nainštalovali aplikáciu Facebook Research. Rovnakú sumu dostali navyše, ak aplikáciu odporučili ďalej. Tú nešíril klasickou cestou cez App Store, ale prostredníctvom reklám troch spoločností, ktoré sa zameriavajú na beta testovanie softvéru. Reklamy sa objavovali na Instagrame, Snapchate a inde na webe. Niektoré reklamy hľadali účastníkov "platenej štúdie o sociálnych mediách". Iba jedna z troch spoločností viac priblížila, aké údaje appka pre klienta - teda Facebook - zbiera. Tiež sa zdá, že svoju účasť sa sociálna sieť do istej miery snažila zakryť. Iba niekoľko prihlasovacích formulárov jasne hovorilo o Facebooku. Používatelia zariadení s iOS, ktorí aplikáciu používali, si ju stiahli prostredníctvom webovej adresy a museli súhlasiť s inštaláciou špeciálneho certifikátu. Ten umožnil Facebooku prístup k súkromným informáciám používateľov. Tieto certifikáty však majú byť súčasťou iba vývojárskeho programu, ktorý Apple poskytuje pre vývojárov vo firmách a nesmú sa inštalovať na zákaznícke zariadenia. "Facebook využil členstvo v programe na šírenie aplikácie na zber údajov zákazníkom, čo je jasným porušením dohody s Apple. Každému vývojárovi, ktorý využíva svoj certifikát na šírenie aplikácií zákazníkom, certifikáty odoberieme, čo sme aj v tomto prípade urobili," povedala pre TechCrunch spoločnosť Apple. K čomu mal Facebook prístup: Podľa TechCrunch appka tiež od používateľov žiadala, aby spravili obrázok svojej histórie objednávok na Amazone. Inštalácia aplikácie Facebooku dáva prakticky neobmedzený prístup k informáciám o zariadení používateľa. Nie je jasné, aké konkrétne informácie Facebook chcel. Potenciálne mu však umožňujú spojiť používanie iných aplikácií s nákupnými zvykmi a správaním ľudí. Facebook potvrdil TechCrunchu, že údaje o používateľoch zbieral. Doplnil, že podmienky Applu neporušil. Sociálna sieť sa tiež bráni, že všetci účastníci súhlasili s podmienkami. Používatelia mladší než osemnásť rokov tiež potrebovali súhlas rodiča a podľa Facebooku ich bolo menej ako päť percent. Avšak keď sa spravodajský web BBC pokúsil aplikáciu použiť a prihlásil sa ako 14-ročný chlapec, aplikáciu si stiahol bez toho, aby si niekto vyžiadal súhlas rodičov. Podobne na tom bol web BuzzFeed, ktorému stačilo zadať e-mail rodiča a zaškrtnúť jeho súhlas. Niekoľko hodín po odhalení Facebook oznámil, že s používaním aplikácie končí. Spoločnosť Apple zrušením certifikátu znemožnila Facebooku vnútorne testovať svoje aplikácie na iOS. Na zariadeniach s Androidom však sociálna sieť so zberom údajov naďalej pokračuje. Aj v tomto prípade Facebook obchádza obchod Google Play, aby šíril aplikáciu. Nie je to po prvýkrát, čo má Facebook spory s Applom pre svoju aplikáciu. V roku 2014 sociálna sieť kúpila spoločnosť Onavo. Prostredníctvom appky Onavo Protect Facebook tajne získal napríklad prehľad o tom, aké aplikácie používatelia majú v zariadeniach. Apple však minulý rok zakázal Onavo Protect po tom, čo sa prevalil zber informácií o používateľoch.


Banská Bystrica po veľkej dráme vyhrala prvé finále, rozhodla až v predĺžení

Program série

Preview

Čo vraví odborník

1. zápas online

Fotogaléria

Góly: 2. Lamper (Šoltés, Ďatelinka), 56. Bartánus (K. Sloboda, Southorn), 63. Zigo (Bartánus) - 5. Lantoši, 29. Šiška Vylúčení: 6:5 na 2 min, presilovky a oslabenia: 0:0, rozhodovali: Stano, Jonák - Šefčík, Výleta, 2763 divákov Banská Bystrica: S. Williams - Mihálik, Marshall, K. Sloboda, Southorn, Kubka, Ďatelinka, Nemčík - Asselin, Faille, Selleck - Bartánus, Higgs, M. Lunter - Lamper, Zigo, Šoltés - Koper, A. Šťastný, Matoušek - T. Surový Nitra: Hanuljak - Rais, Mezei, McCormack, Korím, M. Versteeg, Pupák, A. Sloboda, Morrison - Lantoši, Čaládi, Fominych - Kerbashian, Šiška, Scheidl - B. Rapáč, Bortňák, Buček - Hrušík, M. Slovák, Pätoprstý /stav série 1:0/ BANSKÁ BYSTRICA. Hokejisti HC '05 iClinic Banská Bystrica zvíťazili nad hráčmi HK Nitra 3:2 po predĺžení v utorňajšom prvom finálovom stretnutí najvyššej slovenskej súťaže Tipsport ligy. Banskobystričania predĺžili svoju víťaznú sériu nad Nitranmi už na pätnásť zápasov, hráči Nitry naposledy nad týmto súperom triumfovali 8. septembra 2017. K utorňajšiemu víťazstvu Banskobystričanov prispeli presnými zásahmi Patrik Lamper, Marek Bartánus a v predĺžení rozhodol Tomáš Zigo, úspešnými strelcami na nitrianskej strane boli Róbert Lantoši a Juraj Šiška. Banská Bystrica vedie vo finálovej sérii 1:0, druhé meranie síl sa odohrá v stredu 10. apríla opäť pod Urpínom. Domáci boli od úvodu aktívnejší a už po 92 sekundách od úvodného vhadzovania sa radovali z gólu, strelu Dávida Šoltésa dostal do nitrianskej siete Patrik Lamper. Tento zásah musel potvrdiť aj videorozhodca, pretože puk putoval za chrbát nitrianskeho gólmana Miroslava Hanuljaka od Lamperovej korčule. Nitrania odpovedali na vedenie domácich už o tri minúty, keď sa presadil Róbert Lantoši. Hráči dvojnásobného úradujúceho šampióna boli aktívnejší aj naďalej, šance si vypracovali najmä členovia elitnej päťky - obranca Ben Marshall a útočník Éric Faille. Prvá formácia Banskej Bystrice dominovala aj v úvode druhej tretiny, no k presnému zásahu to neviedlo. Naopak, v 29. minúte dostal veľa priestoru Juraj Šiška, ktorý prvým pokusom neprekonal Stephona Williamsa v bránke domácich, ale z dorážky sa mu podarilo skórovať. Banskobystričania sa snažili o vyrovnanie, ale ich snahu im skomplikovali dve dvojminútové vylúčenia Patrika Lampera v rozmedzí piatich minút. Nitra viedla po druhej časti 2:1. Domáci pokračovali v snahe o druhý gól aj v tretej tretine. Ich snahu opäť pribrzdil Lamper, ktorý v 52. minúte skompletizoval hetrik menších trestov. V 54. minúte putoval na trestnú lavicu obranca Nitry Branislav Mezei a presilovku síce domáci nevyužili, ale sekundu po uplynutí Mezeiovho trestu skóroval Marek Bartánus. V závere duelu zazmätkoval brankár Banskej Bystrice Williams, ktorého zaváhanie mohol potrestať útočník Nitry Kale Kerbashian, ale stav stretnutia zostal nezmenený. Zápas dospel do predĺženia, v jeho tretej minúte sa presadil Tomáš Zigo a rozhodol o triumfe domácich úradujúceho majstra. Dan Ceman, tréner Banskej Bystrice: "Mali sme fantastický vstup do stretnutia, hrali sme presne tak ako sme chceli, avšak potom sme ich nechali vrátiť sa späť do duelu. Dnešná druhá tretina bola naša najhoršia v celom play off. Mysleli sme si, že to bude jednoduchý zápas, prestali sme korčuľovať, strieľať, napádať a celkovo hrať. V tretej tretine sme sa vrátili k našej hre a častej streľbe, tak musíme hrať aj naďalej." Antonín Stavjaňa, tréner Nitry: "Dnes sme mohli len prekvapiť. Dlho sme držali výsledok 2:1, je to hrozná škoda, že sme nakoniec prehrali. Určite máme šancu uspieť v ďalších zápasoch, musíme hrať rovnako ako dnes a možno byť odvážnejší v ofenzíve." Tomáš Zigo, strelec rozhodujúceho gólu v predĺžení: "Som veľmi rád, že sme dokázali otočiť nepriaznivý stav. Pri mojom rozhodujúcom góle urobili spoluhráči veľmi dobrú prácu. Zajtra nás čaká ďalší zápas, musíme však do neho vstúpiť oveľa lepšie."


Nemecký šéf diplomacie vidí nádej na mäkký brexit

Zotrvanie Británie na jednotnom trhu si bude vyžadovať voľný pohyb pracovníkov.

BERLÍN. Nemecký minister zahraničných vecí Sigmar Gabriel vyhlásil, že existuje šanca na "mäkký" brexit, ktorý umožní Británii zostať na jednotnom trhu Európskej únie. Avšak varoval, že Británia nemôže byť "prieberčivá" a určovať si podmienky svojho odchodu z Európskej únie. Rokovania o brexite sa začnú v pondelok 19. júna, v situácii, keď britská premiérka Theresa Mayová stratila v nedávnych predčasných parlamentných voľbách väčšinu v Dolnej snemovni. Premiérka pritom sama tieto voľby vypísala, s cieľom posilniť si pozíciu pri vyjednávaní podmienok odchodu z EÚ. Nemecký minister Gabriel v rozhovore v nedeľu zverejnenom v novinách Welt am Sonntag povedal, že "možno je teraz šanca dosiahnuť takzvaný mäkký brexit". Avšak dodal, že zotrvanie Británie na jednotnom trhu EÚ si bude od Spojeného kráľovstva vyžadovať, aby uznávalo princíp Únie - slobodu pohybu pracovníkov. Gabriel dodal, že Británia bude musieť takisto prijať jurisdikciu Európskeho súdneho dvora (ESD), alebo "aspoň nejakého spoločného súdu, ktorý bude obsadený Európanmi a Britmi" a v zásade sa bude pridŕžať rozhodnutí ESD. Pre mnohých obhajcov brexitu sú takéto podmienky neprijateľné, pretože vlaňajšia kampaň pred referendom o zotrvaní Británie v EÚ sa zameriavala práve na opätovné prevzatie kontroly nad zákonmi a prisťahovalectvom od EÚ. Gabriel povedal: "Prirodzene, najlepšie by bolo, keby Británia vôbec neodišla." "Teraz to však tak nevyzerá," dodal. "Ale chceme nechať Britom dvere otvorené." Tento stredoľavo orientovaný sociálny demokrat ostro kritizoval konzervatívcov britskej premiérky Theresy Mayovej. Povedal, že sa "zahrávali s emóciami občanov Británie, dávali im nepravdivé informácie o Európe a nevysvetľovali im, aké následky to všetko bude mať". Podľa Gabriela britské predčasné voľby priniesli nerozhodné výsledky a tak vznikla "ťažká, dokonca bezvýchodisková situácia". Nemecký minister dodal: "Tí, čo tento zmätok spôsobili, mali už dávno odísť." "Budeme rokovať férovo. A férovo znamená, že budeme chcieť udržať Britániu čo najbližšie pri EÚ - ale nikdy nie za cenu, že rozdelíme zvyšných 27 členských štátov EÚ," vyhlásil Gabriel.


Gašpar je podľa Matoviča najväčšou prekážkou nezávislého vyšetrenia vraždy

Matovič tvrdí, že v priamom prenose klamal nielen policajný prezident, ale aj minister vnútra Robert Kaliňák.

BRATISLAVA. Policajný prezident Tibor Gašpar je najväčšou prekážkou nezávislého vyšetrenia vraždy novinára Jána Kuciaka a jeho snúbenice Martiny Kušnírovej. Na utorkovej tlačovej konferencii to vyhlásil líder OĽaNO Igor Matovič, ktorý poukázal na nepravdivé tvrdenie Gašpara, že šéf Národnej protikorupčnej jednotky Róbert Krajmer na mieste činu vraždy vôbec nebol. Matovič na tlačovej konferencii pustil video so zábermi televízie Joj, na ktorom je vidieť, ako Krajmer vchádza do dvora rodinného domu, kde našli telá zavraždených. "Samotní členovia vyšetrovacieho tímu sú zhrození z Gašparových slov, že nebol ani len vo dvore. Jeden z nich mi poslal link s komentárom, že Krajmer priamo na mieste činu zasahoval do vyšetrovania a že boli zhrození, čo tam vôbec robí, lebo podľa nich Krajmer nikdy nechodí k vraždám. To je v príkrom rozpore s tým, čo hovoril Gašpar," povedal Matovič. Šéf Obyčajných po tomto dôkaze verí, že Gašpar podá demisiu. "Ján Kuciak ležal kvôli svojim článkom hlboko v žalúdku švagrovi Tibora Gašpara a majiteľovi súkromnej bezpečnostnej služby Bonul Miroslavovi Bödörovi. Gašpar sa môže hanbiť. Hovorí, že útočíme na policajtov a on ich chráni. Policajtov necháme pracovať, ale nie vás. Kvôli vám a vašej pravej ruke Krajmerovi ľudia nedôverujú polícii," odkázal Matovič Gašparovi. Policajné prezídium už spresnilo skoršie Gašparovo tvrdenie s tým, že Krajmer bol na mieste činu v plnom rozsahu a plnil úlohy súvisiace s objasňovaním tohto trestného činu. "Prezident Policajného zboru v čase svojho vyjadrenia nemal podrobnú informáciu o pohybe riaditeľa NPKJ na mieste činu a vychádzal z fotografie z miesta činu, ktorá bola zverejnená v médiách," informovala TASR polícia. Krajmer prišiel podľa nej na miesto činu asi po desiatich hodinách od objavenia tiel aj spoločne s riaditeľom NAKA Petrom Hraškom na jednom služobnom aute. "Pričom plnil úlohy na pokyn riaditeľa NAKA. Nevidíme dôvod podrobne informovať o prítomnosti a pohybe funkcionára NAKA na mieste činu, ktorý NAKA vyšetruje," uviedlo prezídium.Matovič sa domnieva, že dnešné stanovisko policajného prezídia súvisí so zistením polície, že pripravoval túto tlačovú konferenciu. Matovič je totiž presvedčený, že Gašpar od začiatku veľmi dobre vedel, že Krajmer na mieste činu bol a vedome nehovoril pravdu. "Vyšli s pravdou von, lebo videli, že sme si ohlásili tlačovku," dodal. Krajmer v súvislosti s medializovanými informáciami poslancov Lucie Ďuriš Nicholsonovej (SaS) a Igora Matoviča podáva trestné oznámenie za ohováranie a žalobu na ochranu osobnosti. V nedeľnej diskusnej relácii RTVS O 5 minút 12 vyslovila poslankyňa Ďuriš Nicholsonová podozrenie týkajúce sa prítomnosti šéfa protikorupčnej jednotky NAKA na mieste vraždy novinára Kuciaka a jeho partnerky, hoci prípad nespadá pod jeho pôsobnosť. "Bol tam zametať stopy?" pýtala sa ministra vnútra Roberta Kaliňáka (Smer). OĽaNO na pondelkovej tlačovej konferencii v parlamente kritizovalo Krajmerovu prítomnosť na mieste vraždy Kuciaka. Podľa hnutia tam nemal čo hľadať. "Otázka stojí, odkiaľ pán Krajmer vedel o Talianoch, a keď teda minister vnútra neklamal, mohol jedine Jána Kuciaka odpočúvať, aby zistili, či im náhodou nejde po krku," uviedol Matovič, podľa ktorého je druhou možnosťou, že Krajmer vie o páchateľoch vraždy a bol na mieste činu zametať stopy. Prezídium Policajného zboru tieto informácie o Krajmerovi považuje za spochybňovanie práce, praktických skúseností, odbornosti a osobný útok na dlhoročného policajta, ktorého jednotka sa podieľa aj na objasňovaní dvojnásobnej vraždy. Rovnako ako v pondelok, tak aj dnes odznelo zo strany Igora Matoviča veľa nezmyslov a klamstiev, na ktoré polícia reagovať nebude, píše sa v stanovisku Prezídia Policajného zboru. "Sústreďujeme sa na vyšetrovanie, ktoré je pre nás prioritou," dodali.


Prezident SFZ: Ak by bol Stoch v nominácii, nepodpísal by som ju

Kováčik tiež uviedol, že reakcia trénera Kozáka na otázku redaktora Hlavenu mohla byť iná.

BRATISLAVA. Ak by bol stredopoliar Miroslav Stoch v nominácii reprezentačného trénera Jána Kozáka pre zápas proti Anglicku (0:1), prezident Slovenského futbalového zväzu (SFZ) Ján Kováčik by ju nepodpísal. Kováčik to uviedol v rozhovore pre Hospodárske noviny. Prezident SFZ zároveň uviedol, že pozápasová reakcia trénera Kozáka na otázku Ľuboša Hlavenu mohla byť iná, ale takisto aj otázka redaktora. „Uznávam ho ako hráča. Po majstrovstvách Európy však nastala situácia, že si s ním neviem predstaviť ďalšiu spoluprácu,“ uviedol po zverejnení svojej nominácie pred duelom s Anglickom tréner Kozák na adresu Miroslava Stocha. Futbalista Fenerbahce Istanbul údajne už počas kvalifikácie o postup na majstrovstvá Európy odmietol nastúpiť na posledné minúty v zápase proti Luxembursku. Problémy podobného charakteru vraj mal aj počas ME. Pri návrate z Francúzska vraj v lietadle došlo medzi Kozákom a Stochom ku konfliktu, ktorý narušil dovtedy prezentovanú harmóniu v mužstve. „Ja to nemám z druhej ruky, ja som v tom lietadle bol. Viem presne, čo sa stalo, a rozhodnutie trénera Kozáka plne rešpektujem. Ak by aj bol Stocha na zápas proti Anglicku nominoval, tak ja tú nomináciu nepodpíšem,“ uviedol Kováčik pre Hospodárske noviny. „Po tom všetkom, čo si pán Stoch dovolil, tak jednoducho do reprezentácie nepatrí,“ pokračoval. Kováčik sa tiež vyjadril k reakcii trénera Kozáka na otázku redaktora Hlavenu po zápase s Anglickom. Redaktor RTVS ho nahneval otázkou, či sa hnevá na rozhodcu. „Načo provokujete,“ vybehol Kozák na Hlavenu. „No povedzte – načo. Vy povedzte svoj názor. Toto mi robíte? Prosím vás pekne, toto je od vás nekorektné. Čo sú toto za spôsoby?“ Podľa prezidenta SFZ nemala byť iná iba reakcia Kozáka, ale aj otázka redaktora Hlavenu. „Táto otázka nemusela prísť v tom čase. Mohla prísť na záver toho vstupu, prípadne na druhý deň. Je množstvo vecí, na ktoré sa redaktor môže pýtať po takomto stretnutí a nemusel to by práve rozhodca,“ vravel Kováčik. „Samozrejme, že reakcia mohla byť iná. Ale aj otázka nemusela byť položená takýmto spôsobom. Skúste sa vžiť do jeho pozície. Prežijete takýto zápas, aké tam museli byť emócie, keď sme boli tak blízko k zisku bodu. Aký heroický výkon podali hráči po vylúčení Martina Škrtela. A keď sa to všetko vo vás nakumuluje a príde takáto otázka – ktokoľvek iný by reagoval podobne a možno ešte horšie,“ pokračoval Kováčik. Podľa Kováčika neexistuje nariadenie UEFA ani finančná sankcia za to, že sa hráči a tréneri po zápase vyjadria k výkonu rozhodcu. „Je to taký úzus, je to istým režimom zadefinované, že na tlačových konferenciách a rozhovoroch po zápase by sa rozhodnutia arbitrov nemali komentovať.“ Kováčik spomenul aj barážový zápas slovenskej reprezentácie do 21 rokov v Taliansku. Hlavný arbiter vtedy výrazným spôsobom pomohol domácemu mužstvu k postupu na majstrovstvá Európy 2015 v Česku. V zápase vylúčil Dudu a Zreľáka, napokon vykázal z lavičky aj vtedajšieho trénera Galáda a technického vedúceho Vailinga. „Ja sa k rozhodcom zásadne nevyjadrujem. Keď sme mali v minulosti problém s arbitrom, ako napríklad po súboji reprezentácie do 21 rokov v Taliansku, tak sme napísali oficiálnu sťažnosť na Európsku futbalovú úniu,“ dodal Kováčik.


Hodnota slovenského akciového indexu v uplynulom týždni klesla

BRATISLAVA. Bratislavská burza v uplynulom týždni oslabila. Hodnota slovenského akciového indexu SAX sa znížila o 1,2 bodu na 306,92 bodu. Stratu vykázali len akcie Biotiky, ostatné bázické tituly stagnovali. Hodnota akcií Biotiky sa medzitýždenne znížila o 3,2 % na 41,75 eura. Ostatné tituly z bázy indexu SAX zostali bez zmeny.Akcie SES Tlmače boli na úrovni jedného eura, OTP Banky Slovensko tiež na cene jedného eura, akcie bratislavskej rafinérie Slovnaft zostali na 72 eur, Tatry mountain resorts na 24,90 eura. Akcie Best Hotel Properties stagnovali na úrovni 3,20 eura. Akcie VÚB banky zostali na hodnote 132 eur.Slovenský akciový index SAX v pondelok stratil 0,58 bodu na 307,54 bodu. V utorok si odpísal ďalších 3,41 bodu na 304,13 bodu. Na tejto hodnote bol aj v stredu. Vo štvrtok si pripísal 2,79 bodu na 306,92 bodu, pričom na tejto úrovni zotrval aj v piatok.Celkový objem obchodov uzavretých na Burze cenných papierov v Bratislave v uplynulom týždni dosiahol 110,4 mil. eur. V rámci anonymných obchodov sa zobchodovalo 2,2 mil. eur. Na obchody s akciami pripadlo 58,1 tis. eur. Týždeň predtým sa na bratislavskej burze zobchodovalo 67 mil. eur, anonymné obchody predstavovali 1,9 mil. eur a na obchody s akciami pripadlo 35,3 tis. eur.


Najmierovejšou krajinou sveta je Island, Slovensko kleslo na 26. priečku

Zvýšený vplyv terorizmu poznačil v indexe aj postavenie Francúzska.

BRUSEL. Belgicko sa z dôvodu vlaňajších teroristických útokov a nárastu teroristických hrozieb ocitlo na 19. mieste Svetového indexu mieru 2017. Rebríček krajín podľa úrovne mieru na ich území v pondelok prezentovali v Bruseli. V poradí už 11. hodnotenie krajín podľa úrovne mieru predstavil Inštitút pre ekonomiku a mier (IEP). Najmierovejšou krajinou sveta zo 163 zaradených do prieskumu je Island, za ktorým nasleduje Nový Zéland a Portugalsko. Podľa tohto indexu všetky členské krajiny EÚ patria do "mierovej zóny". Belgicko sa tohto roku ocitlo na 19. priečke spolu so susedným Holandskom. Slovensko v porovnaní s rokom 2016 pokleslo o dve miesta a obsadilo 26. pozíciu (za Rumunskom a pred Botswanou). Posledných desať najmenej mierových krajín sveta sú Ukrajina, Stredoafrická republika, Sudán, Líbya, Somálsko, Jemen, Južný Sudán, Irak, Afganistan a Sýria. Tlačová agentúra Belga zdôraznila, že Belgicko je v pásme "vysokomierových" krajín, podobne ako škandinávske krajiny, Nemecko alebo Singapur. Správa IEP sa zameriava najmä na rastúci vplyv terorizmu v ekonomicky vysoko rozvinutých štátoch a upozorňuje na skutočnosť, že počet úmrtí súvisiacich s terorizmom v krajinách OECD vzrástol od roku 2007 o 900 percent, čo sa týka predovšetkým Turecka, Francúzska, USA a Belgicka. Belgicko sa do týchto štatistík dostalo po dvoch teroristických útokoch v Bruseli z 22. marca 2016, ktoré si vyžiadali 32 obetí na životoch a 340 zranených. Zvýšený vplyv terorizmu poznačil v indexe aj postavenie Francúzska, ktoré oproti vlaňajšku kleslo o päť pozícií - na 51. priečku.


Leonard Cohen zomrel v spánku po nočnom páde

Odišiel náhle, ale pokojne, hovorí najbližšie okolie kanadského speváka

Hoci má Leonard Cohen milióny fanúšikov, ktorí pozorne sledovali každý krok v jeho tvorbe, informácie o jeho smrti najprv zostali len v kruhu jeho rodiny a medzi najbližšími priateľmi. Kanadský spevák zomrel pondelok 7. novembra, svet sa to dozvedel v noci na piatok 11. novembra a až teraz jeho syn Adam zverejnil, ako sa to stalo. "Leonard Cohen zomrel počas spánku, tesne po tom, ako spadol počas noci 7. novembra. Bola to náhla smrť, nečakaná a pokojná," stojí v oficiálnom vyhlásení. Len minulý mesiac vydal Cohen, ako 82-ročný, album You Want It Darker. Kanaďan vtedy prežíval smrť svojej životnej lásky, Nórky Marianne Ihlen, a jeho texty boli poznačené životným bilancovaním a zmierením s vlastným odchodom. Bol už slabý, piesne mu pomohol nahrať syn Adam priamo doma v obývačke. Pohreb už Leonard Cohen mal, pochovali ho vedľa jeho rodičov v Montreale. Bola tam len rodina a najvernejší kamaráti. Dá sa však ešte očakávať memoriál a spomienkový koncert, pravdepodobne v Los Angeles, kde Leonard Cohen naposledy žil.


Mníchov uvažuje o zákaze vjazdu dieselovým autám

Dôvodom je množstvo splodín, ktoré dieselové vozidlá vypúšťajú do ovzdušia.

MNÍCHOV, BRATISLAVA. Bavorská metropola Mníchov uvažuje podľa listu Süddeutsche Zeitung o tom, že zakáže dieselovým autám jazdiť po meste. Dotknúť by sa to mohlo asi 133 000 až 170 000 dieselových áut registrovaných v Mníchove. Dôvodom tejto úvahy mníchovskej radnice je množstvo splodín, ktoré dieselové vozidlá vypúšťajú do ovzdušia. "Dokážem si len ťažko predstaviť, že sa bez takých zákazov do budúcnosti obídeme, i keby ma tešilo, ak by to šlo bez nich," povedal bavorský primátor Dieter Reiter denníku. Reagoval tak na nové dáta o znečistení ovzdušia v treťom najväčšom nemeckom meste. Koľko áut by sa zákaz dotkol, zatiaľ nie je úplne jasné. Záležalo by na tom, akých noriem by sa týkal. Reiter zatiaľ uvažuje o tom, že dieselové vozidlá spĺňajúce najprísnejšiu emisnú normu Euro 6 by v meste naďalej jazdiť mohli. Celkovo je v Mníchove registrovaných 295 000 dieselových áut. Zvažovaný zákaz by bol zatiaľ najširším v celom Nemecku. Mníchov s ním podľa všetkého ale počká najmenej do jesene, kedy by mal Spolkový správny súd rozhodnúť o tom, či takéto zákazy môžu vyhlasovať jednotlivé mestá, alebo tak musí učiniť vedenie príslušnej spolkovej zemi. Nedávne testy nemeckých úradov ukázali, že dieselové vozidlá spĺňajúce najvyššiu normu Euro 6 vyprodukujú v skutočnej premávke 507 miligramov oxidu dusíku na kilometer, norma pritom počíta s emisiami maximálne 80 miligramov na kilometer. Podľa súčasných právnych predpisov nemusia autá normy dodržiavať v skutočnej premávke, ale len pri meraní v laboratórií.


Vo Švédsku zmrzla žiadateľka o azyl, jej deti prežili

Ženina osemročná dcéra je na jednotke intenzívnej starostlivosti.

ŠTOKHOLM. Ženu, ktorá tento týždeň aj so svojimi dvoma deťmi opustila dočasný domov vo švédskom azylovom centre, našli v stredu zamrznutú v lese na juhu krajiny. Previezli ju síce ešte do nemocnice, kde sa ju pokúšali zachrániť, no vo štvrtok zomrela. Švédske médiá informovali, že žena bola veľmi slabo oblečená, pričom teplota na juhu Švédska v noci klesá v týchto dňoch zhruba na mínus desať stupňov Celzia. Jej osemročná dcéra je na jednotke intenzívnej starostlivosti, no jej život nie je v ohrození. Jej deväťročného syna našli záchranári v stredu večer živého a zdravého.


Policajti budú v Bratislave jazdiť na kolobežkách

Hlavné mesto kúpilo dve elektrické kolobežky za tritisíc eur.

STARÉ MESTO. Mestskí policajti sa budú v historickom centre Bratislavy presúvať na elektrických kolobežkách. Bratislavský magistrát zatiaľ kúpil dve kolobežky dokopy za tritisíc eur. Ak sa kolobežky osvedčia, mesto plánuje dokúpiť ďalšie. Mestských policajtov je v Bratislave spolu 260 a na kolobežkách budú jazdiť len pochôdzkári. Striedať sa na nich budú teda tí, ktorí chodia po meste pešo. Kolobežky sa nabíjajú zhruba osem hodín a na jedno nabitie prejdú zhruba 80 kilometrov. Primátor Bratislavy Ivo Nesrovnal tvrdí, že hlavné mesto sa aj týmto krokom priblíži k ďalším európskym mestám, ktoré chcú byť ekologické a smart. Dopravné prostriedky, ktoré neškodia životnému prostrediu, využívajú policajti aj v iných mestských častiach. V Petržalke a Ružinove jazdia policajti na bicykloch a na Želežnej studnička cválajú na koňoch. Veliteľ mestskej polície Ivan Lechner je s nápadom spokojný. „Verím, že vďaka kolobežkám sa policajti rýchlejšie dostanú tam, kam potrebujú,“ povedal.


Pornoherečka ide pred súd, aby mohla hovoriť o vzťahu s Trumpom

Zmluva jej bráni hovoriť o kontaktoch intímneho charakteru, ktoré údajne s prezidentom mala.

LOS ANGELES. Americká pornohviezda Stormy Danielsová sa obrátila na súd, aby zrušil platnosť zmluvy o mlčanlivosti, ktorú pred americkými prezidentskými voľbami v roku 2016 podpísala so súčasným šéfom Bieleho domu Donaldom Trumpom. Zmluva jej totiž bráni hovoriť o kontaktoch intímneho charakteru, ktoré údajne s prezidentom v minulosti mala. Informovala o tom v stredu agentúra AP. V žalobe, ktorú herečka známa z filmov pre dospelých podala v utorok na súde v americkom štáte Kalifornia, sa uvádza, že zmluva o mlčanlivosti je "neplatná a nevyvoláva právne účinky", pretože ju Trump nepodpísal vlastnoručne. Stormy Danielsová, ktorej pravé meno je Stephanie Cliffordová, tvrdí že mala s Trumpom pohlavný styk len raz a následne bol ich vzťah - trvajúci približne rok - čisto platonický. Svoje predchádzajúce tvrdenie, že v minulosti mala s Trumpom dlhšie trvajúci mimomanželský pomer, ešte v januári prostredníctvom svojho právnika poprela. Pornoherečka hovorila o Trumpovi už v roku 2011 a opäť počas jeho prezidentskej kampane v roku 2016. Trumpov osobný právnik Michael Cohen údajne dohodol v októbri 2016 v rámci zmluvy o mlčanlivosti vyplatenie 130.000 dolárov Danielsovej, aby sa k celej záležitosti už nevyjadrovala.


Na Zlaté piesky sa zrútilo v roku 1976 lietadlo

Do jazera spadol 28. júla vrtuľový IL-18. Zomrelo 76 ľudí, traja prežili.

BRATISLAVA. Prírodné kúpalisko Zlaté piesky sa 28. júla 1976 premenilo na miesto tragédie. Do stredu bývalého štrkoviska sa zrútilo lietadlo, ktoré po lete z Prahy malo pristávať na bratislavskom letisku. Po náraze na hladinu sa trup lietadla zlomil, nad hladinou zostala trčať zadná časť aj so smerovým kormidlom. K jazeru nebol dobrý prístup, obklopovalo ho kukuričné pole. Záchranárom preto trvalo dlhšie, kým sa dostali k vraku a niekomu z preživších mohli pomôcť. Ako prví preto pomáhali ľudia z okolia a návštevníci prírodného kúpaliska. Drvivej väčšine pasažierov žiaľ už pomôcť nemohli. Po presekaní a prerezaní trupu sa podarilo zachrániť iba štyroch ľudí. Jeden zo svedkov ich situáciu neskôr prirovnal k bezohľadnému boju o život. Ďalší pohľad na nich prirovnal ku vtáčatám, ktoré sa derú von z konzervy. Jeden zo štvorice zachránených zomrel počas prevozu do nemocnice, ostatní prežili, no s trvalými zdravotnými problémami. Zvyšok cestujúcich zahynul na ťažké mechanické zranenia. Náraz na hladinu bol totiž taký silný, že v lietadle vytrhal sedačky z podlahy. Prístup na obľúbené bratislavské kúpalisko a do jeho okolia bol zakázaný. Na informácie o okolnostiach havárie komunistické úrady uvalili embargo, čo spôsobilo šírenie rôznych legiend o príčine nehody. Mnohé pretrvávajú dodnes. Havarované lietadlo bol starší, ale spoľahlivý typ štvormotorového Iľjušina. Deň pred haváriou sa vrátil z Tunisu. Ľavý vnútorný motor tam mal technické problém, ale pred odletom do Bratislavy ho technici opravili. V lietadle však pre istotu letel mechanik ČSA, ktorý mal po pristání v Bratislave skontrolovať technický stav motora. Podľa svedectva Jaromíra Kratochvíla, jedného z troch zachránených pasažierov však malo lietadlo po štarte problémy. "Počas letu som si všimol, že motor číslo tri je vypraporovaný a stroj letí na tri motory," povedal v programe Osudové okamžiky Českej televízie. Neskôr hovoril, že motor horel. Praporovanie znamená, že listy vrtule sa pri poruche natočia tak, aby lietadlo čo najmenej brzdili a let mohol pokračovať. Počas letu Kratochvíl údajne navštívil v pilotnej kabíne aj kapitána Svatoslava Rosu, s ktorým sa poznal. Mal byť tiež svedkom, ako kapitánovu žiadosť o núdzové odmietli v Brne a z politických príčin nedovolili letieť ani do Viedne. Odborníci však o pravdivosti tohto svedectva pochybujú. Nenašli sa žiadne dôkazy, že by motor horel a v tom období ani pasažieri nemali veľa možností dostať sa do pilotnej kabíny, navyše ak by to bolo v krízovej situácii. Ani analýza záznamov z čiernej skrinky neodhalila poruchu žiadneho z motorov počas letu. Navyše, ak by mala posádka akýkoľvek problém, informovala by o tom riadenie letovej prevádzky a s poškodeným motorom by pri priblížení sa k pristávacej dráhe volila iný postup, ako nakoniec zvolila. Vyšetrovanie za príčinu nehody označilo sériu chýb posádky. Na ich začiatku bolo nedorozumenie dispečera, ktorý pri navádzaní zle určil vzdialenosť lietadla od letisku a tým mu stanovil aj vyššiu letovú hladinu. Pred prvým pokusom o pristátie bolo preto privysoko a malo priveľkú rýchlosť. Namiesto predpísaného klesnutia krúžením sa piloti rozhodli pre nedovolené a riskantné postupy. Automaticky sa pritom odstavil motor č. 3 a listy vrtule sa pretočili do praporovej polohy. Palubný technik ich mal stabilizovať aj ručným prepnutím vypínača. V strese však namiesto toho omylom vypol jediný fungujúci motor na pravej strane. Lietadlu tak fungovali len motory na ľavej strane a nedalo sa v tejto situácii ovládať. Z výšky asi 40 metrov a začalo prudko klesať a ponad riadiacu vežu ho piloti v ostrom náklone nasmerovali do jazera. Vyšetrovanie pripísalo pád sérii chýb: použitie spätného ťahu vo výške pod 1000 metrov, nesprávna manipulácia s vnútornými motormi, zníženie rýchlosti v konečnej fáze priblíženia pod prípustnú hodnotu, nesprávne praporovanie vrtule 4. motora, nenaklonenie lietadla na stranu pracujúcích motorov a pokus o spustenie motora číslo 4 pri malej rýchlosti v malej výške. Pri náraze na hladinu sa odlomili krídla a trup sa zlomil na dve časti. Predná sa potopila a zadná ostala plávať chvostovou časťou dohora. Po niekoľkých hodinách sa potopila aj ona. Do vody uniklo asi 6500 kilogramov leteckého benzínu. Vytiahnutie trosiek z jazera trvalo osem dní. Vtedajší komunistický režim nedokázal otvorene informovať o okolnostiach nehody a snažil sa ju ututlať. Ľuďom pri jazere preto príslušníci Verejnej bezpečnosti (tak sa vtedy volala polícia) habali filmy z fotoaparátov a z tohto obdobia sa preto zachovalo len minimálne množstvo obrazového materiálu. Obetiam nehody odhalili na Zlatých pieskoch pamätník až v auguste 2014.


Chiki Liki Tu-a dokázali nemožné. Našli sa ľudia, čo ich stále chcú počúvať

Prešovská kapela vydáva na znak vďaky nový album a chystá sa na veľké koncertné turné.

Pred časom si prešovskí hudobníci z Chiki Liki Tu-a založili rodiny a boli nútení prispôsobiť sa mnohým nudným každodenným činnostiam. O platení daní a nakupovaní v obchode nahrali zábavný album Slzy tvý mámy, Šedivý a spol. Bol to úspech, v poslucháčskej ankete Radiohead Awards zaň v marci získali hlavnú cenu. Chceli sa ľuďom za toto ocenenie poďakovať, a preto teraz pre nich vydávajú ďalšiu nahrávku s matematickým názvom 3+4=13. Skladá sa z troch častí. Jednu tvoria ich staršie pesničky doplnené o dychové nástroje, ďalšiu tvoria záznamy z koncertov. A potom ešte pripravili cover verzie hudby kapiel, ktoré ich v začiatku kariéry inšpirovali, ale už neexistujú. Hudobná cena bola v ich kariére dôležitým miľníkom, predtým ich ešte takto neocenili. Spevák a basgistarista Martin Višňovský si myslí, že im v popularite nejako výrazne nepomohla, vnímajú to však ako veľké zadosťučinenie. Akýmsi spôsobom to preto chceli reflektovať. „Urobili sme si poriadok, spratali sme veci zo stola, a teda vyrovnali sme si resty. To všetko týmto albumom,“ hovorí Višňovský. V súčasnosti sa pripravujú na osemnásť koncertov po celom Slovensku a dva v Českej republike. A už myslia dopredu, kapela by chcela napísať aj nové piesne. Už teraz vraj majú dosť nápadov a inšpirácie. „Len je dôležité, aby sme si dokázali na seba nájsť aj čas,“ dopĺňa Višňovský. Môže to trvať aj dva roky, kým sa vrátia do štúdia. Okrem hudby sa predsa každodenne venujú rodinám.   Že by na nich fanúšikovia medzitým zabudli, sa neobávajú. „Sme skôr príkladom kapely, ktorá čím dlhšie existuje, tým sa viac stáva známou,“ myslí si Višňovský. Žartovne dodáva, že sa obáva viac toho, že fanúšikovia nebudú chcieť kapelu pustiť zo svetla reflektorov a „ešte aj na vozíčku ich budú oceňovať za celoživotný prínos“. Hudbe sa venujú dvadsať rokov a už sa vôbec necítia takí mladí – kým má človek dvadsať, popularita sa vraj dá oveľa ľahšie zniesť. Drasticky sa navyše mení aj slovenská hudobná scéna. Predtým nikto kapely nedelil na stredný prúd a alternatívu. Chiki Liki Tu-a boli vtedy jednoducho v undergrounde. Dnes je to inak, aj keď komerčné rádiá si ich stále nevšímajú. Nepomohol tomu ani niekdajší veľký hit Láska moja de si, ani zavedenie povinných kvót slovenskej hudby v rádiách. Chiki Liki Tu-a na to však majú vlastné, svojsky humoristické vysvetlenie: „My sme dokázali nemožné. Na koncertoch sme toľkokrát hrali dookola ľuďom rovnaké pesničky, že sme tou otravnosťou už pomaly prekonali rotácie akéhokoľvek rádia.“ Tento text ste mohli čítať vďaka tomu, že platíte za obsah. Vážime si to.


Dánsko bolo terčom kyberútoku po zverejnení karikatúry Mohameda

Na zábere je Mohamed zobrazený s turbanom v tvare bomby so zapálenou poistkou.

KODAŇ. Internetová stránka dánskeho ministerstva pre imigráciu a integráciu sa stala terčom kybernetického útoku a vo štvrtok vôbec nefungovala, informovala agentúra DPA. Kyberútok sa odohral deň po tom, čo ministerka pre imigráciu a integráciu Inger Stöjbergová zverejnila na sociálnej sieti kontroverznú karikatúru proroka Mohameda. Ministerstvo uviedlo, že útok sa odohral v stredu večer a viedol k znefunkčneniu webovej stránky. Rezort ju následne ponechal v režime offline, aby zabránil ďalším útokom. K takzvanému DDoS útoku sa prihlásila skupina so sídlom v Turecku. Stöjbergová nepotvrdila, či je za ním práve táto skupina. "Ale môžete si všimnúť to načasovanie," doplnila. Stöjbergová vzbudila pozornosť po tom, ako vo svojom utorňajšom príspevku na sociálnej sieti zverejnila fotografiu displeja iPadu s kontroverznou karikatúrou proroka Mohameda, ktorá pobúrila islamské krajiny po celom svete v roku 2006. Záber, na ktorom je Mohamed zobrazený s turbanom v tvare bomby so zapálenou poistkou, zverejnila Stöjbergová po tom, ako múzeum v meste Viborg odmietlo vystaviť 12 karikatúr proroka Mohameda na svojej výstave o rúhaní. Trojmesačná výstava obsahuje náboženské a politické portréty z posledných 500 rokov a začína sa v piatok. Vedenie múzea uviedlo, že kresby Mohameda "sa rozhodlo nevybrať zámerne", uvádzajúc potenciálne bezpečnostné hrozby. Stöjbergová na sociálnej sieti Facebook napísala, že karikatúry dokazujú, že Dánsko je "slobodná krajina, v ktorej sa názory spochybňujú", a dodala, že Dáni "by mali byť na karikatúry Mohameda hrdí". Dánsky premiér Lars Lökke Rasmussen príspevok ministerky nekomentoval, ale uviedol, že "je šťastný, že žije v krajine, v ktorej umelci tvoria bizarné umelecké diela". Prvýkrát sa kresby objavili v dánskom denníku Jyllands Posten 30. septembra 2005 a následne vyvolali búrlivé protesty v moslimských krajinách, kde islamské právo zakazuje akékoľvek zobrazovanie Mohameda. Dánski zákonodarcovia zrušili 2. júna tohto roku po takmer 100 rokoch trestný čin rúhania, ktorý však bol v tejto škandinávskej krajine iba veľmi zriedka predmetom stíhania. Proti zrušeniu boli iba členovia sociálnej demokracie. Za rúhanie hrozilo v Dánsku štvormesačné väzenie alebo pokuta. Počas platnosti predmetnej legislatívy došlo v Dánsku iba k trom súdnym procesom vo veci rúhania, naposledy v roku 1971.


Brexit nemusí viesť k zmene britskej politiky voči Rusku, píše The Moscow Times

Ruský denník tvrdí, že britská premiérka nemá pre brexit ani čas, ani motiváciu zvrátiť postoj Británie voči Moskve.

MOSKVA. Brexit nemusí viesť k zmene súčasného tvrdého politického postoja Británie voči Rusku, ale môže zmeniť dôležitosť tejto krajiny, píše ruský denník The Moscow Times v komentári s názvom Spojené kráľovstvo a Rusko po Trumpovi a brexite: Čo bude ďalej? Podľa denníka Británia ako európska mocnosť posilnila atlantizmus a s ním aj euroatlantizmus namiesto paneurópskeho modelu európskej bezpečnosti, ktorý uprednostňuje Rusko. V Severoatlantickej aliancii bude mať hlas Británie zrejme väčšiu váhu než predtým, ale v debatách o európskej bezpečnosti a politike Európskej únie voči Rusku už nebude - slovami britského expremiéra Johna Majora - "v srdci Európy". Oveľa hlbšie a temnejšie otázky vyvoláva víťazstvo Donalda Trumpa v prezidentských voľbách v USA, pokračuje The Moscow Times a pýta sa, aký druh "špeciálneho vzťahu" bude mať Británia s drsným rusofilom Trumpom, pretože v postbrexitovom svete bude tento vzťah oveľa dôležitejší ako inokedy. Zatiaľ čo nemecká kancelárka Angela Merkelová chladne ponúkla Trumpovi spoluprácu na báze "demokracie, slobody a rešpektovania práv a dôstojnosti ľudských bytostí", britská premiérka Theresa Mayová uštipačne zdôraznila "trvalý a špeciálny vzťah založený na obchode, bezpečnosti a obrane". Podľa denníka Mayová nemá ani čas, ani motiváciu zvrátiť postoj Británie voči Moskve. Brexit pohlcuje viac energie a kapacity než iné témy. Ak je ústredným cieľom Mayovej "zabezpečiť čo najlepšiu dohodu pre Britániu", sotva to môže robiť tak, že bude hrať Trumpovi druhé husle v Európe. Skôr má Británia vážny politický záujem ukázať Nemecku, Poľsku, škandinávskym a pobaltským štátom, že vnútri a mimo EÚ zostáva oddaným a nenahraditeľným spojencom. Neexistuje náznak, že by sa britská politika voči Rusku v dohľadnej dobe zmenila. Dokonca aj šéfa britskej diplomacie Borisa Johnsona - po krátkom koketovaní s "normalizáciou" - vydesila ruská taktika v Sýrii. Iba zmena vládnej politiky Ruska vyvolá zmenu v politike Británie voči Moskve, ale ani tu sa nedá v dohľadnom čase čakať posun, dodal The Moscow Times.


Komisár OSN odsúdil Trumpa za démonizovanie médií

Vysoký komisár povedal, že Trump podnecuje ľudí na útoky voči novinárom.

ŽENEVA. Vysoký komisár OSN pre ľudské práva Zajd Raad Husajn odsúdil v stredu "opakované útoky" amerického prezidenta Donalda Trumpa na tri významné americké mediálne organizácie a vyhlásil, že "démonizácia" tlače môže ohroziť žurnalistiku. Zajd Husajn sa v Ženeve takisto prvýkrát verejne vyjadril k nepokojom v meste Charlottesville v americkom štáte Virgínia a ostro skritizoval rasistické a antisemitské akcie krajnej pravice v tomto meste. Komisár označil udalosti v uliciach za "ohavnosť" a "nočnú moru". Zajd Husajn na vysvetlenie dodal, že skôr sa k situácii nevyjadril preto, lebo v Spojených štátov už aj tak vládla "kakofónia hluku". Vysoký komisár a zároveň jordánsky princ povedal, že Trumpova opakovaná kritika amerických médií, ako sú denníky New York Times a Washington Post i spravodajská televízia CNN, je "podnecovaním ostatných ľudí na útoky voči žurnalistom". "Ani si človek nemusí namáhať predstavivosť, aby vedel, čo sa môže novinárom stať," uviedol Zajd Husajn v súvislosti s verbálnymi útokmi Trumpa na spomínané tri médiá. Trump podľa neho podkopáva slobodu tlače a navádza na nebezpečný vývoj udalostí, ktoré môžu viesť k násiliu proti novinárom. Zajd Husajn konkrétne poukázal na Trumpove obvinenia, že médiá produkujú klamstvá a "fake news", teda nepravdivé, vymyslené správy. "Predstavme si, že zrania žurnalistu jedného z týchto troch mediálnych organizácií: Prezident za to nebude niesť žiadnu zodpovednosť; za to, že to vyvolal?" položil otázku vysoký komisár. Zajd Husajn poskytol tieto vyjadrenia na tlačovej konferencii v Ženeve, ktorá bola venovaná porušovaniu ľudských práv vo Venezuele.


Nemecko a Čína uzavreli obchodné dohody za dvadsať miliárd eur

Čínsky premiér vyhlásil, že dohody sú dôkazom, ako môžu národy spolupracovať.

BERLÍN. Nemecká kancelárka Angela Merkelová a čínsky premiér Li Kche-čchiang v pondelok na stretnutí v Berlíne zdôraznili význam mnohostranného obchodu, ktorý je prospešný pre všetkých. Nemecko a Čína sa držia pravidiel Svetovej obchodnej organizácie (WTO), vyhlásila kancelárka bez toho, aby sa priamo odvolala na prehlbujúci sa obchodný konflikt s USA, ktoré zaviedli alebo zvýšili clá na import z Európy aj z Číny. "Naša spolupráca nám umožňuje otvorene diskutovať o kontroverzných témach," povedala na spoločnej tlačovej konferencii s čínskym premiérom.  Ten odmietol obvinenia zo zhoršenia ľudských práv vo svojej krajine. "Rozhovory s Nemeckom o tejto otázke budú pokračovať," povedal. Obe krajiny v pondelok zároveň podpísali obchodné dohody v hodnote 20 miliárd eur. Čínsky premiér vyhlásil, že sú dôkazom, ako môžu národy spolupracovať. Okrem viacerých projektov spolupráce medzi vládnymi agentúrami, aj veľké firmy ako sú BASF, BMW, Volkswagen, Daimler, Siemens a Bosch oznámili dohody a partnerstvá. "Voľný obchod zohráva silnú vedúcu úlohu v oboch krajinách a v globálnom hospodárstve," povedal Li Kche-čchiang. V piatok (6.7.) zaviedol americký prezident Donald Trump 25-% colné sadzby na čínsky tovar v hodnote 34 miliárd USD (28,84 miliardy eur) ako odpoveď na sťažnosti, že Peking kradne alebo núti americké spoločnosti, aby mu odovzdali technológie. Čína oznámila odvetné sadzby v rovnakej hodnote na celú škálu amerických produktov. Trump od 1. júna uvalil clá aj dovoz hliníka a ocele z Európskej únie (EÚ) a pohrozil ďalšími clami na produkty z EÚ, ako sú automobily, čo by sa veľmi dotklo Nemecka. Americké clá proti Číne už zasiahli automobilku BMW, ktorá v pondelok povedala, že bude musieť zvýšiť ceny SUV vyrábaných v USA a dovážaných do Číny. Peking totiž zvýšil dovozné clá na autá z USA z 15 % na 40 %. "Máme veľa priamych investícií v Spojených štátov amerických a máme aj v Číne veľa priamych investícií," povedala Merkelová, podľa ktorej je to jasná ukážka multilaterálneho, vzájomne prepojeného systému, ktorý prináša osoh všetkým, ak sa riadia medzinárodnými pravidlami. Ocenila tiež rozhodnutie Číny uvoľniť pravidlá pre zahraničné investície. Pripomenula však, že je dôležité skutočne vidieť "otvorenie trhu v Číne", po slovách by preto mali nasledovať skutky. V rámci jednej z dohôd, ktoré v pondelok obe strany uzavreli, čínska firma CATL postaví v nemeckom štáte Durínsko továreň na výrobu batérií pre elektromobily BMW. A automobilka BMW zase informovala, že sa dohodla na nákupe batérií v hodnote 4 miliárd eur. Kancelárka Merkelová v tejto súvislosti vyhlásila, že čínska spoločnosť prináša do Nemecka výrobok a technológiu, ktorá predtým nebola k dispozícii. Dodala však: "Keby sme to mohli urobiť sami, nebola by som smutná."


O KNIHÁCHBiely je smútok, biela je nevinnosť

Biela kniha nie je ďalším románom. Na bielych stranách v bielom obale je slov dosť práve tak na esej alebo na dlhšiu báseň v próze.

Biely je smútok, biela je nevinnosť  Ako sa môže stať juhokórejská autorka Han Kang pojmom v Európe či USA, ako je možné, že sa jej kniha Vegetariánka dá kúpiť aj v slovenských kníhkupectvách? Obvyklým spôsobom. Najskôr je výborný preklad do angličtiny, zisk prestížnej medzinárodnej ceny a dvere do sveta sú vykopnuté, aj keď takéto brutálne pohyby so subtílnou autorkou nič spoločné nemajú. Sila jej prózy nie je v bombastickom deji, ale v tom, že dokáže trafiť hlboko ukryté smútky ako krutý zubár nerv. Slov tak na esejBiela kniha (The White Book) nie je ďalším románom. Na bielych stranách v bielom obale je slov dosť práve tak na esej alebo na dlhšiu báseň v próze. Je to experiment s prenesením pocitu do slova a farby, ktorý vznikol počas tvorivého rezidenčného pobytu autorky vo Varšave. Varšava, mesto na 95 percent zničené Adolfom Hitlerom, po vojne povstalo z popola. Poliaci si svoju metropolu podľa starých nákresov postavili nanovo. Han Kang pri prechádzkach mala pocit, že zvyšky starých múrov, pri ktorých fašisti strieľali svoje obete, sú plné duchov dávno mŕtvych ľudí. To a beloba padajúceho snehu ju stále privádzali k spomienke na mŕtve dieťa s tvárou bielou ako ryžový koláčik. Musela myslieť na svoju mŕtvu sestru. Biela kniha je o nej a pre ňu.Mladá žena, sama v izolovanom dome bez telefónu, predčasne porodí dieťa, dcérku. Dievčatko prežije iba dve hodiny. Iba raz otvorí oči a zahľadí sa na svoju matku, ktorá jej dookola opakuje: „Len, preboha, nezomieraj.“ Keď sa konečne vráti z práce domov otec, pochová dieťa zabalené v bielych šatočkách, ktoré poslúžia aj ako rubáš, na kopci za domom. Táto príhoda je trvalou ranou v pamäti rodiny. Han Kang, ktorá odmala počúvala o belosti dieťatka, si staršiu sestru, ktorú nikdy nepoznala, spojila s bielou farbou. Vo Varšave, meste plnom bielej hmly a bieleho snehu, liečiac si migrénu bielymi tabletkami, nespiac počas nocí osvetlených bielym mesiacom, rozhodla sa, že sa pokúsi sestre darovať dospelosť, o ktorú ju pripravila smrť. Myslí ako ona, díva sa na svet jej očami, prepožičiava jej pri prechádzkach svoje telo. Cíti k sestre vďaku a záväzok, vedomá si toho, že ak by bola sestra prežila, ona, Han Kang, by sa pravdepodobne už nebola narodila. Bol len jeden život, na ktorý boli dve, a mohol patriť len jednej z nich. Videné očami sestryNeuvedomujeme si, čo všetko je biele. Očami autorky alebo očami jej sestry vidíme krídla bieleho motýľa, ktoré postupne strácajú farbu, vlastné, pre chlad zaťaté päste, morskú vlnu, ktorá, keď dosiahne maximálnu výšku, roztriešti sa na biele kvapky. Biely je kremačný popol matky, biela a štípajúca soľ v rane, skutočná soľ, ktorá sa v kuchyni dostane do ranky spôsobenej nožom pri varení. Biely je obláčik dychu za zimného rána, znak, že telo je teplé a žije. Biela je vreckovka, ktorá padá z výšky žene vešajúcej bielizeň či kongregácie čajok sediacich na skale na brehu mora, biela je čipkovaná záclona, vejúca z okna. Čitateľ potom, ako odloží knihu, zrazu zistí, koľko je bieleho v jeho okolí, ako je zrazu všade okolo neho táto farba vo väčších či menších množstvách.Jedným z prevládajúcich pocitov pri listovaní stránkami je ticho a pokoj. Autorka píše, že raz našla na pláži malý biely kamienok. Ak by bolo možné ticho kondenzovať do čo najmenšieho pevného predmetu, vyzeralo by podľa nej práve takto. Biela kniha je meditatívna, myšlienky spísané čiernou farbou spája biely podklad. Niekto zloží poctu mŕtvemu takto. Ostatní väčšinou zapália vo výročné dni biele sviečky. Han Kang sa podarilo týmto dielkom vyvolať výnimočne biely pocit.


Útočník pobodal vo fínskom Turku niekoľko ľudí, dvaja neprežili

Pri útoku utrpelo zranenia najmenej šesť ľudí.

TURKU. Pri útoku vo fínskom meste Turku zahynuli dvaja ľudia a najmenej šesť ďalších utrpelo zranenia. Informovala o tom agentúra Reuters s odvolaním sa na políciu. Fínska polícia útočníka, ktorý na juhozápade mesta Turku pobodal niekoľko ľudí, postrelila do nohy. Útočník je momentálne vo väzbe. Motív útoku zatiaľ známy nie je. Jasné nie je ani to, či išlo o teroristický čin. Polícia vyzvala ľudí, aby sa vyhli centru mesta, a zároveň uviedla, že pátra po možných ďalších páchateľoch. Svedkovia útoku podľa nemeckého servera Spiegel tvrdili, že počuli niekoľko výstrelov, následne uvideli na zemi ležať muža. Incident sa stal na námestí Puutori v centre fínskeho mesta Turku. Jesse Brown pre BBC uviedol, že videl ako polícia na niekoho strieľala. "Ľudia utekali a hovorili o útoku nožom a že pravdepodobne útočili viacerí páchatelia." Polícia na sociálnej sieti Twitter vyzvala všetkých, ktorí majú akékoľvek informácie o útoku, aby kontaktovali miestne úrady na zverejnených telefónnych číslach. "Vláda starostlivo sleduje vývoj udalostí v Turku a prebiehajúce policajné operácie. Kabinet sa zíde ešte dnes," uviedol na Twitteri fínsky premiér Juha Sipilä. Polícia oznámila, že v súvislosti s incidentom posilní bezpečnosť na letiskách v Helsinkách a na fínskych železničných staniciach. Vo Fínsku podľa agentúry Reuters zvýšili stupeň ohrozenia ešte v júni tohto roka po tom, čo sa objavili obavy z možného útoku v krajine. Fínsko sa teroristickými hrozbami v krajine začalo zaoberať už apríli, keď v susednom Švédsku narazil islamista nákladným autom do davu ľudí. Na slovenskú ambasádu vo Fínsku ani na rezort diplomacie sa v súvislosti útokom doteraz neobrátil žiadny slovenský občan. Pre TASR to uviedol hovorca Ministerstva zahraničných vecí a európskych záležitostí Peter Susko. "Spolu s veľvyslanectvom situáciu naďalej monitorujeme," dodal hovorca slovenského rezortu diplomacie.


EÚ, Rusko a Čína chcú zachrániť jadrovú dohodu s Iránom

V piatok by mali predložiť plán na zachovanie dohody.

VIEDEŇ. Hlavní diplomati z Iránu a piatich svetových mocností sa plánujú stretnúť v piatok vo Viedni, pričom hodlajú nájsť spôsob, ako zachrániť dohodu ohľadne jadrového programu Teheránu. Informovala o tom v utorok agentúra DPA s odvolaním sa na miestne médiá. Americký prezident Donald Trump oznámil v máji odstúpenie svojej krajiny od tohto dokumentu a podnikol kroky na obnovenie sankcií voči Iránu. Predpokladá sa, že zostávajúci signatári - Británia, Čína, Francúzsko, Nemecko a Rusko - predložia v piatok plán na zachovanie tejto prelomovej dohody z roku 2015. Teherán sa snaží získať garancie, že v prípade opätovného nadobudnutia platnosti amerických sankcií nezostane ekonomicky izolovaný. Na základe jadrovej dohody Irán súhlasil s obmedzením svojho jadrového programu, čo má zabezpečiť, že nebude v budúcnosti zneužitý na výrobu jadrovej zbrane. Západné štáty na oplátku stiahli svoje sankčné opatrenia uvalené voči tejto islamskej republike. Iránsky minister zahraničných vecí Mohammad Džavád Zaríf je momentálne na ceste vo Švajčiarsku, kde sprevádza iránskeho prezidenta Hasana Rúháního. Obaja sa zo Švajčiarska presunú v stredu do rakúskej metropoly.


Východnú Ghútu opúšťajú členovia najväčšej povstaleckej skupiny

Skupina Džajš al-islám vznikla ako zoskupenie islamistických milícii bojujúcich proti sýrskej vláde v oblasti Damasku.

BEJRÚT. Príslušníci skupiny Džajš al-islám (Armáda islamu) - najväčšieho povstaleckého zoskupenia v oblasti východná Ghúta pri sýrskej metropole Damask - začali odchádzať z posledného mesta neobsadeného vládnymi silami v tejto oblasti. Informovali o tom v pondelok sýrske štátne médiá. Sýrska vláda čaká na odchod povstalcov z obkľúčeného mesta Dúmá východne od Damasku, aby mohla následne oznámiť, že východnú Ghútu má po siedmich rokoch znova pod svojou úplnou kontrolou, píše agentúra AP. Dúmá je posledným útočiskom protivládnych síl v niekdajšej povstaleckej enkláve, kde sýrska armáda už v sobotu vyhlásila víťazstvo nad protivníkmi. V nedeľu prišli správy o dohode o odsune Džajš al-islám z mesta Dúmá, no tiež popretia, že sa takúto dohodu podarilo definitívne dosiahnuť. Sýrska agentúra SANA uviedla, že dva autobusy vezúce povstalcov odišli z mesta Dúmá v pondelok dopoludnia smerom do mesta Džarábulus v severosýrskej provincii Aleppo, ktoré ovládajú povstalci spolu s tureckými jednotkami. Skupina Džajš al-islám, ktorá vznikla ako zoskupenie islamistických milícii bojujúcich proti sýrskej vláde v oblasti Damasku, sa k najnovším správam zatiaľ nevyjadrila. O odchode povstalcov z mesta Dúmá informovala aj monitorujúca organizácia Sýrske pozorovateľské centrum pre ľudské práva (SOHR).


Čína hovorí o obrovskom prelome, ťaží horiaci ľad

Hydrát metánu môže byť budúcnosťou. Dosiaľ sme ho nevedeli ťažiť.

PEKING, BRATISLAVA. Vyzerá ako kocky ľadu. A v princípe to aj vodný ľad je, no keď by ste k nemu priblížili plameň zapaľovača, tento zvláštny ľad by vám začal horieť. Hydrát metánu je totiž vodný ľad, ktorý vo svojej kryštalickej mriežke väzní molekuly metánu. Látka, ktorá by mohla v najbližších rokoch odštartovať novú energetickú revolúciu, sa nachádza v rozsiahlych podzemných či podmorských náleziskách po celej našej planéte. Čína teraz tvrdí, že sa jej podaril zásadný prelom v jej ťažbe. Prvý raz sa jej podarilo získať plyn spod dna Juhočínskeho mora. Metánhydráty môžu byť energetickou budúcnosťou. Teoreticky by takáto energia mohla nahradiť alebo doplniť dnešné fosílne palivá a dočasne vyriešiť náš problém s nedostatkom ropy či zemného plynu. Preto viacero krajín vrátane Japonska či Spojených štátov odštartovalo technologické preteky, komu sa prvému podarí vytvoriť dostupný a efektívny spôsob ťažby. Dnes sa totiž ťažba metánu uväzneného v ľadu nevyplatí. „Teraz to je po prvý raz, čo produkčné kapacity vyzerajú sľubne," komentuje pre BBC čínske vyhlásenie Praveen Linga zo Singapurskej národnej univerzity. „Ak ale hovoríme o realistickom komerčnom využívaní, myslíme skôr na rok 2025." Hydrát metánu či klatrát metánu vzniká pri veľmi nízkych teplotách a vysokom tlaku. Vedci si dlho mysleli, že vzniká len vo vesmíre, pravdepodobne na okraji našej slnečnej sústavy. V tridsiatych rokoch sa však táto látka objavila v potrubiach plynovodov a v šesťdesiatych rokoch na ňu vedci narazili aj na chladom severe Ruska. Dnes vieme, že sa nachádza v podmorských sedimetoch prakticky všetkých svetových oceánov. Skúmanie jej ťažby však odštartovalo až začiatkom tohto tisícročia. Zdá sa, že v súčasnosti je technologicky najďalej Čína, ktorá je dnes zároveň najnenásytnejším konzumentom energie. Odborníci predpokladajú, že komerčná produkcia sa neobjaví ešte niekoľko nasledujúcich rokov. A aj keď tento plyn pri spaľovaní zaťažuje životné prostredie menej ako ropa či uhlie, stále to nie je čistý zdroj energie. Navyše, metán je extrémne výrazný skleníkový plyn, rádovo horší ako oxid uhličitý. Pri ťažbe či jeho transporte nastávajú významné úniky do atmosféry. Vyhlásenie čínskych úradov o prelome pri ťažbe sa však už prejavilo. Podľa CNN akcie čínskych energetických firiem okamžite poskočili o desať percent.


Ako si nastavíte upozornenie pred vypršaním emisnej a technickej kontroly

Vďaka notifikácii sa môžete vyhnúť automatickej pokute 330 eur.

BRATISLAVA. Motoristi, ktorí nechcú zabudnúť na koniec platnosti emisnej a technickej kontroly svojho auta, si môžu nastaviť upozornenie na ich blížiace sa vypršanie. Odporúča to ministerstvo dopravy. Notifikáciu si nastavíte na internetovej stránke Jednotného informačného systému v cestnej doprave - jiscd.sk. Do systému zadávate evidenčné číslo vozidla a číslo osvedčenia o evidencii časti II (ľudovo - veľkého technického preukazu). Následne zadáte mobilné číslo a emailovú adresu (obe sú povinné), na ktoré si želáte zaslať upozornenie o blížiacom sa konci platnosti emisnej alebo technickej kontroly. Systém vás automaticky upozorní 30 dní, a tiež 14 dní pred vypršaním týchto kontrol. V prípade, že motorista potrebuje ktorýkoľvek z týchto údajov zmeniť, môže tak podľa rezortu dopravy spraviť kedykoľvek rovnako cez internetovú stránku jiscd.sk. Žiadnu potvrdzujúcu správu však motorista zo systému nedostane a nemôže sa preto naň celkom spoľahnúť. Za neplatnú technickú a emisnú kontrolu vám môže okresný úrad automaticky vyrúbiť pokutu spolu 330 eur.


Slováka v Británii obvinili z obchodovania s ľuďmi

Slovenského občana obvinili z vykorisťovania slovenských prisťahovalcov.

LONDÝN. Slovenského občana obvinila britská polícia z obchodovania s ľuďmi a z vykorisťovania desiatok slovenských prisťahovalcov. Vo štvrtok o tom informoval spravodajský portál britskej televízie BBC. Slovenského občana Maroša T. (43) z Fishpondsu, okrajovej časti anglického mesta Bristol, zatkli v utorok 8. októbra. Muž čelí 12 obvineniam na základe zákona o novodobom otrokárstve z roku 2015 - šiestim obvineniam z držania osôb v nevoľníckych podmienkach a šiestim obvineniam z nútenia osôb do nedobrovoľnej práce. Slovenský štátny príslušník sa má neskôr postaviť aj pred súd. Poľku (44), ktorú v utorok tiež zatkli, prepustili na kauciu. Zatýkanie bolo výsledkom dvojročného vyšetrovania britskej Národnej kriminálnej agentúry (NCA), dodal portál BBC.


Nechcú, aby Putin znovu kandidoval. Protestovali aj bez úradného povolenia

MOSKVA. Približne 250 ľudí sa v sobotu v centre Moskvy zúčastnilo na úradmi nepovolenom pochode, ktorý pod názvom "Omrzel" (po rusky "Nadojel") organizovalo politické hnutie Otvorené Rusko. O počte účastníkov s odvolaním sa na vyhlásenie tlačovej služby moskovskej polície informovala agentúra Interfax. Rozhlasová stanica Echo Moskvy, ktorá na akciu v Moskve vyslala svojich spravodajcov, uviedla, že prítomných bolo najmenej tisíc ľudí. Účastníci počas protestu podali v prezidentskej kancelárii svoje listy požadujúce od prezidenta Vladimira Putina, aby sa v roku 2018 neuchádzal o znovuzvolenie do funkcie hlavy štátu. Podobná, taktiež úradne nepovolená, akcia sa v sobotu konala aj v Petrohrade i ďalších veľkých mestách Ruska. Organizácie na ochranu ľudských práv medzičasom informovali, že polícia počas protestných akcií zatkla desiatky ich účastníkov. Podľa hnutia Otvorené Rusko len v Petrohrade ich bolo najmenej 30. Rozhlasová stanica Echo Moskvy s odvolaním sa na zdroje v hnutí Otvorené Rusko uviedla, že v regiónoch zadržaných bolo asi 100 účastníkov protestnej akcie Omrzel. Do prezidentskej kancelárie bolo podaných do 500 žiadostí, aby Putin znova nekandidoval. Hnutie Otvorené Rusko požiadalo moskovskú radnicu, aby mu na sobotu povolila pochod ulicami mesta, ktorého trasa prechádzala aj Slovanským námestím, kde sídli kancelária prezidenta Ruskej federácie. Radnica túto žiadosť zamietla, ale ponúkla organizátorom alternatívnu trasu - s tou však hnutie nesúhlasilo a avizovalo, že svoju akciu uskutoční, a to za vopred naplánovaných podmienok. Hovorca Kremľa Dmitrij Peskov tento štvrtok vyhlásil, že pokus demonštrantov prejsť po úradmi neschválenej trase "povedie, prirodzene, k absolútne zákonnej reakcii" zo strany bezpečnostných zložiek. Moskovská polícia vopred vyzývala obyvateľov i návštevníkov mesta, aby sa nezúčastnili na dnešnej nepovolenej akcii. Varovala, že polícia prijme všetky zákonom povolené opatrenia, aby zabezpečila verejný poriadok. Putin zatiaľ verejne neoznámil, či sa bude uchádzať o v poradí už štvrté funkčné obdobie v najvyššej funkcii. Mnohí Rusi očakávajú, že Putin kandidovať bude.


Nové urgenty majú byť v desiatkach nemocníc

Urgentné príjmy sa po novom majú rozdeliť na dva typy.

BRATISLAVA. Ministerstvo zdravotníctva predložilo v pondelok do medzirezortného pripomienkového konania návrh novej pevnej siete urgentných príjmov v nemocniciach. Od januára 2018 v nej má byť 44 nemocníc, v ktorých bude urgent prvého alebo druhého typu. Oproti pôvodnému plánu ministerstva došlo v návrhu k niekoľkým zmenám. Do pevnej siete má byť po novom zaradená aj Ústredná vojenská nemocnica SNP v Ružomberku, kde má byť urgent prvého typu. V Bratislave zase došlo k zmene ohľadne urgentu druhého typu. Nebude v ružinovskej nemocnici, ale v nemocnici na Kramároch. Prešovská fakultná nemocnica má byť podmienečne do konca budúceho roka zaradená medzi tie s urgentným príjmom druhého typu. Urgentné príjmy sa po novom majú rozdeliť na dva typy a zdravotné poisťovne na ne majú platiť mesačné paušály. Ministerstvo to navrhuje v novele zákona o zdravotnej starostlivosti. Sľubuje si od toho ich modernizáciu aj lepšie fungovanie. Zmenu musí ešte definitívne odsúhlasiť parlament a prezident. Ústavná pohotovostná starostlivosť sa má po novom poskytovať na urgentných príjmoch prvého a druhého typu, v niektorých nemocniciach ostane fungovať ústavná pohotovostná služba tak ako v súčasnosti. Na urgentoch druhého typu bude pracovať viac lekárov ako na prvom type. Pritom pôjde o minimálne jednu ambulanciu s lekárom, triediacou sestrou a ďalšou sestrou či záchranárom. Urgentné príjmy, ktoré sa nedostali do novej pevnej siete, môžu podľa šéfa rezortu Tomáša Druckera (nominant Smeru) fungovať aj naďalej. "Pre tých, ktorí sa nenachádzajú v sieti urgentných príjmov, sa nič nemení na tom systéme, ako bol doteraz. Môžu prevádzkovať urgentný príjem, ak budú mať dostatočný počet pacientov a získajú zdroje z výkonov, nie je v tom problém," vysvetlil. Zdravotné poisťovne sú povinné preplácať neodkladnú zdravotnú starostlivosť.


Sociálne odkázaní dostanú od štátu balíček za 40 eur

Sociálne odkázaní nedostanú tento rok len potravinové balíčky. Súčasťou pomoci budú tentokrát aj hygienické balíčky.

BRATISLAVA. Ústredie práce, sociálnych vecí a rodiny SR (ÚPSVAR) začína budúci týždeň v pondelok v spolupráci s partnerskými neziskovými organizáciami opäť distribuovať potravinové balíčky pre najodkázanejších občanov. Prvýkrát v tomto roku sa tak stalo v letných mesiacoch. Súčasťou pomoci budú tentokrát aj hygienické balíčky. Informovala o tom Dominika Bordáčová z Kancelárie generálneho riaditeľa ÚPSVAR. Potravinové balíčky sú určené najmä časti poberateľov pomoci v hmotnej núdzi, medzi ktorými sú rodiny s nezaopatrenými deťmi, sociálne odkázaní starobní penzisti, invalidné osoby a osoby s ťažkým zdravotným postihnutím bez príjmu zo zárobkovej činnosti. Môžu ich však dostať aj iné osoby v mimoriadne nepriaznivej alebo krízovej životnej situácii. Ide o životnú situáciu krátkodobého charakteru, z ktorej sa občan alebo rodiny nedokážu sami dostať vlastným pričinením. "Napríklad, ak má osoba príjem pod úrovňou životného minima, pri náhlom vážnom ochorení živiteľa rodiny, pri strate živiteľa rodiny, osoby a rodiny zasiahnuté živelnými pohromami, a podobne," uviedlo ústredie práce. Hygienické balíčky dostanú rodiny s nezaopatreným dieťaťom, či viacerými deťmi, ktorým sa poskytuje pomoc v hmotnej núdzi, prípadne aj osoby v mimoriadne nepriaznivej alebo krízovej životnej situácii. Jednotlivec dostane jeden potravinový balík, rodiny s jedným alebo dvomi deťmi dva potravinové balíky a jeden hygienický balíček, rodiny s tromi alebo štyrmi deťmi dostanú tri potravinové balíky a dva hygienické balíčky a rodiny s piatimi a viac deťmi dostanú štyri potravinové balíčky a dva hygienické balíčky. "Partnerské organizácie v tejto vlne doručia potravinovú pomoc 45 514 konečným príjemcom a spolu bude rozdistribuovaných 93 746 kusov potravinových balíkov vo všetkých mestách a obciach Slovenska. Hygienické potreby budú doručené 33 348 konečným príjemcom," informovalo ústredie práce. Potravinový balíček rovnako ako v lete obsahuje potraviny na rýchly konzum a potraviny vyžadujúce kratšie a dlhšie obdobie tepelnej úpravy v hodnote takmer 34 eur. Súčasťou hygienického balíčka sú štyri zubné kefky, zubná pasta, mydlo a šampón v celkovej hodnote 6 eur. Dodávateľom potravinových balíčkov sa stalo konzorcium firiem Italmarket Slovakia, s. r. o. a KON –RAD, s. r. o, ktoré ústredie práce vybralo na základe elektronickej aukcie. S distribúciou balíčkov ústrediu práce pomáhajú Slovenský červený kríž, Slovenská katolícka charita a Charita sv. Alžbety. Rozdávanie potravinových a hygienických balíčkov pre najodkázanejších občanov je opatrením, ktoré sa financuje z operačného programu Európskej únie, konkrétne z Fondu európskej pomoci pre najodkázanejšie osoby. Cieľom program, do ktorého sa zapojilo všetkých 28 členských štátov Európskej únie, je prispieť k zmierneniu najhorších foriem chudoby.


Falošný FaceApp inštaluje vírusy a zahlcuje nevyžiadanou reklamou

Antivírusové firmy odporúčajú FaceApp inštalovať len z oficiálnych zdrojov.

PRAHA. Na internete sa objavili falošné aplikácie, ktoré sa vydávajú za populárny nástroj pre úpravu fotografií FaceApp alebo za jeho vylepšenú verziu. Mobilné zariadenie užívateľov infikujú programami pre nevyžiadanú reklamu alebo do nich stiahnu ďalšie škodlivé softvéry. Uviedli to v piatok antivírusové firmy Kaspersky Lab a Eset. Aplikácia FaceApp od ruských vývojárov Wireless Lab sa stala v posledných týždňoch hitom. Pomocou nástrojov umelej inteligencie dokáže tvár na fotografii nechať zostarnúť, omladnúť, alebo dokonca zmeniť pohlavie. V súvislosti s ňou sa ale objavilo aj varovanie pred narušením súkromia, pretože aplikácia posiela fotografie k úprave na servery mimo zariadení užívateľa. Podľa dát firmy Kaspersky Lab sa s falošnou aplikáciou za posledné dva dni stretlo okolo 500 užívateľov. Prvýkrát bol škodlivý program zistený v stredu 17. júla. Po stiahnutí aplikácie vydávajúcej sa za FaceApp z neoficiálnych zdrojov a jej nainštalovaní sa zobrazí falošné hlásenie o chybe. Aplikácia sa následne zdanlivo odstráni, škodlivý modul MobiDash v nej obsiahnutý však v zariadení zostáva schovaný a zobrazuje reklamy. V jednom z podvodov vytvorili útočníci podľa Esetu aj podvodnú webovú stránku, ktorá ponúkala nákup prémiovej verzie. V skutočnosti podvodníci len klamú užívateľov a snažia sa ich prinútiť, aby klikli na nespočetné množstvo ponúk na inštaláciu ďalších aplikácií, reklám, prieskumov a podobne. Užívateľ tiež dostane požiadavku na odsúhlasenie notifikácií z niekoľkých webových stránok. Tieto notifikácie vedú užívateľa na ďalšie podvodné ponuky. Na stiahnutie vylepšenej verzie nabádajú aj videá na YouTube. "Počas štvrtka sme zachytili viac ako dvestotisíc prípadov, keď sa používatelia stretli s falošnou verziou FaceApp Pro. Jedno z YouTube videí malo dokonca viac ako 150-tisíc prezretí a na odkaz so škodlivým kódom v ňom uvedenom kliklo viac ako 90-tisíc užívateľov," uviedol expert Esetu Lukáš Štefanko. O takto vysokej miere preklikov môžu legitímne firmy podľa neho len snívať. Antivírusové firmy preto nabádajú používateľov, aby aplikáciu sťahovali len z oficiálnych zdrojov. Mali by sa tiež zaujímať o vývojárov, hodnotenia aj komentáre. Mali by mať tak v zariadení vhodný bezpečnostný program. Americký senátor Chuck Schumer požiadal tento týždeň Federálny úrad pre vyšetrovanie (FBI), aby sa aplikáciou FaceApp zaoberal, pretože má podozrenie, že program ohrozuje národnú bezpečnosť a právo Američanov na súkromie. Schumer FBI upozornil, že FaceApp umožňuje správcom programu získať "úplný a neodvolateľný" prístup k osobným dátam a fotografiám užívateľov. Petrohradská firma podľa moskovského rozhlasu tvrdí, že získané informácie nikomu neodovzdáva ani nepredáva.


Poliaci stratili záujem o letenky do Londýna, láka ich Taliansko

Londýn najobľúbenejšou destináciou z hľadiska dopytu po letenkách.

VARŠAVA. Londýn je síce stále populárnou destináciou Poliakov, ale počet predaných leteniek na linky z Poľska do britskej metropoly tento rok klesol. A zároveň počet leteniek na lety smerujúce do Talianska vzrástol. Poľský on-line predajca leteniek Tanie-Loty.pl vo februári predal o 16 % menej leteniek do Londýna ako v januári. Celkový počet predaných leteniek na všetky linky z Poľska pritom vo februári medzimesačne vzrástol o 6 %. Londýn býval najobľúbenejšou destináciou z hľadiska dopytu po letenkách, ale od januára došlo k zmene tohto trendu, konštatuje sa v správe Tanie-Loty.pl. Anna Pustizziová z Tanie-Loty.pl v tejto súvislosti uviedla, že medzi Polkami narastá dopyt po letenkách do Ríma a Milána. A zvyšuje sa aj záujem o lety do Portugalska. Oslo, Paríž, Barcelona, Lisabon, Eindhoven a Dortmund boli vo februári v prvej desiatke najvyhľadávanejších cieľových destinácií v rámci letov z Poľska, dodala.


DOBRÉ RÁNODobré ráno: Brexit je ako Nekonečný príbeh, napínavý a plný zvratov

Príbeh o Brexite už pripomína Nekonečný príbeh a aj doteraz zorientovaní ľudia sa začínajú v britskom konflikte nového premiéra Borisa Johnsona s vlastnými stranníkmi strácať.  Johnsona už opúšťa aj vlastný brat a parlament sa tiež stavia proti. Termín odchodu 31. október sa však blíži, a zatiaľ nepoznáme žiadnu dohodu, s ktorou by bývalý starosta Londýna prišiel. Bude, či nebude Brexit? Odíde Británia bez dohody a v októbri, alebo s dohodou, po voľbách a neskôr? Zuzane Kovačič Hanzelovej odpovedá šéf zahraničného oddelenia Matúš Krčmárik. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Štefan Harabin stiahol svoju kandidatúru na predsedu Najvyššieho súdu. Nového šéfa bude voliť Súdna rada už v pondelok. Harabin zatiaľ nepovedal, či vstupuje do politiky.  Prípad hajlovania viceprezidenta a generálneho riaditeľa futbalového Slovana Ivana Kmotríka mladšieho ide na súd. Pôvodne dostal len pokutu 5000 eur, no prokurátor sa odvolal. Kmotrík mladší je obvinený z extrémistického trestného činu. V obžalobe píše, že v máji 2018 po zápase v Trnave na ihrisku Kmotrík prudko predpažil hore pravú ruku s otvorenou vystredou dlaňou otočnou spojenými prstami k zemi nad úroveň hlavy a súčasne pritom vyslovil slová Heil Hitler. Už 11 žien hovorí, že svetoznámy španielsky operný spevák Plácido Domingo ich ohmatával a obťažoval. Príbehy potvrdilo aj niekoľko zamestnancov z divadla, ktorí popisujú, že sa snažili chrániť mladé ženy pred spevákom v losangelskej opere v sezóne 2016 a 17. Domingova hovorkyňa hovorí, že výpovede žien sú plné nezrovnalostí, obvinenia sú podľa dominga mimoriadne bolestivé a nepresne vykreslené a tvrdí, že bol presvedčený, že všetky kontakty boli vítané a dobrovoľné. Zlato je najdrahšie od jari 2013. Na jeho cenu má vplyv najmä uvoľňovanie menovej politiky. Britskí piloti spoločnosti Ryanair odhlasovali ďalšie štrajky pre spor o platy. Plánujú jeden dvojdňový a päť jednodňových štrajkov v druhej polovici septembra. Piloti tvrdia, že chcú rovnaké dohody ako existujú v ostatných leteckých spoločnostiach pokiaľ ide o dôchodky, rodičovské príspevky, sociálne dávky a platy. Ak vás fascinuje príbeh sestier Williamsových, The New York Times Magazine počas vrcholu US Open popisuje ich príbeh, cestu, problémy aj víťazstvá. Dych vyrážajúca rozsiahla reportáž o ich kariére je dnešný tip na zaujímavé čítanie. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Ministerstvo tvrdí, že dodržiava všetky pravidlá na vývoz zbraní

Ministerstvo obrany tvrdí, že nedalo súhlas na vývoz zbraní do embargovaných krajín, vrátane Azerbajdžanu..

BRATISLAVA. Ministerstvo hospodárstva (MH) dôsledne dodržiava záväzky vyplývajúce z medzinárodného práva a žiaden súhlas na vývoz zbraní do embargovaných krajín, vrátane Azerbajdžanu, neudelilo. "Rezort pri vydaní každej exportnej licencie postupuje striktne podľa legislatívy a platných pravidiel," uviedol pre TASR hovorca ministerstva Maroš Stano. Reagoval tak na informácie Českej televízie (ČT). Tá v pondelok (16.4.) zverejnila reportáž o tom, ako sa majú dostávať české raketomety a húfnice cez bratislavské letisko do Azerbajdžanu, pre ktorý platí vzhľadom na konflikt so susedným Arménskom zákaz vývozu zbraní. Slovenský rezort hospodárstva pripomína, že podmienkou vývoznej licencie je aj písomný súhlas ministerstva obrany, ministerstva vnútra, spravodajských služieb, Národného bezpečnostného úradu, súhlasiť musí aj ministerstvo zahraničných vecí a európskych záležitostí a Kriminálny úrad finančnej správy. "MH SR v procese posudzovania dotknutej žiadosti o udelenie licencie, rovnako ako všetky ostaté orgány štátnej správy, ktoré sa k žiadosti vyjadrovali, počas licenčného konania nemalo k dispozícii informácie, ktoré by mohli opodstatňovať zamietnutie tejto žiadosti zo zahraničnopolitických, bezpečnostných či iných dôvodov," vysvetlil Stano. Rezort podľa neho vydal licenciu na export výrobkov obranného priemyslu do Izraela pod podmienkou, že tento tovar nebude ďalej reexportovaný, predaný ani inak použitý bez súhlasu izraelskej vlády. Ministerstvo o tom disponuje aj písomným záväzkom izraelskej vlády a pravosť tohto dokumentu bola overená diplomatickou cestou. Podľa certifikátu konečného užívateľa je konečným príjemcom zbraní armáda, resp. ministerstvo obrany štátu Izrael. "SR nemá dôvod spochybňovať Izrael a jeho ministerstvo obrany ako dôveryhodného partnera, ktorý sa zaručil, že tovar sa po dodaní nebude exportovať do ďalších krajín. V spolupráci s ministerstvom zahraničných vecí rezort požiadal o vyjadrenie aj izraelskú stranu," dodal Stano. Slovenská spoločnosť MSM z holdingu českého zbrojára Jaroslava Strnada, ktorej sa medializovaný prípad týka trvá na tom, že pri obchodovaní s vojenským materiálom sa správa mimoriadne zodpovedne, plne rešpektuje a ctí zákony a nariadenia, ktoré s takouto činnosťou súvisia. "Naša spoločnosť na základe riadnej licencie a obchodnej zmluvy dodala systém Dana - M1 a raketomety RM - 70 do Izraela. Zdôrazňujeme, že konečným užívateľom je na základe tejto zmluvy izraelská firma Elbit," konštatuje firma v stanovisku pre médiá s tým, že MSM Group ani žiadna z jej súčastí nikdy nedodala žiadny systém do Azerbajdžanu. "Rovnako tak sme nikdy nevykonávali žiadne opravy mimo krajiny konečného užívateľa (a teda platnosti licencie) a v našich prevádzkach výlučne školíme len zamestnancov spoločností, s ktorými máme riadnu a platnú obchodnú zmluvu," dodala. Dodržiavanie všetkých medzinárodných pravidiel a legislatívy pre export zbraní a munície mimo Slovenska podporuje a presadzuje aj Združenie bezpečnostného a obranného priemyslu (ZBOP). "ZBOP SR aktívne spolupracuje so všetkými štátnymi inštitúciami, ktoré regulujú vývoz výrobkov obranného priemyslu, vrátane implementovania nových procesov do oblasti jeho kontroly," uviedlo združenie v reakcii na medializované informácie o možnom vývoze zbraní do Azerbajdžanu. V stanovisku pripomína, že Slovenská republika je členskou krajinou EÚ a NATO a v tejto súvislosti je predmetom šírenia cielenej propagandy niektorých krajín mimo tohto priestoru, vrátane prekrucovania faktov. "To by nemalo byť dôvodom na servilné reakcie a neúmernú reguláciu produkcie výrobkov domáceho obranného priemyslu, ktorý sa dnes významnou mierou podieľa na zachovaní bezpečnosti tohto štátu a ktorý je povinný udržiavať svoje výrobné kapacity aj v čase krízovej situácie," dodalo ZBOP. Reportéři ČT vo svojej reportáži jeden zbraňový transport natočili priamo na kameru: jeden z raketometov začal svoju púť vlani 27. decembra, keď ho kamión odviezol zo Strnadovej slovenskej firmy v Trenčíne na bratislavské letisko. Tam ho preložili na palubu lietadla azerbajdžanských aerolínií Silk Way, ktoré v noci odletelo do izraelského Tel Avivu. Tam sídli firma Elbit, ktorá mala byť oficiálne koncovým zákazníkom pre raketomety a húfnice. Až do izraelskej destinácie bol presun zbraní v poriadku, podľa verejne dostupných databáz však lietadlo pokračovalo z Blízkeho východu do azerbajdžanského Baku. "V Izraeli sa nič nevykladá, tam sa iba urobí zastávka, aby všetko papierovo sedelo. A priamo z letiska v Izraeli to odlieta do Azerbajdžanu," tvrdil pre ČT nemenovaný pracovník MSM. Priamy dôkaz, že na palube bol stále raketomet naložený v Bratislave, ale k dispozícii nie je, konštatovala televízia.